Internet Percuma 1GB Setiap Hari Dilanjutkan Hingga Hujung April

KUALA LUMPUR: Kerajaan bersama syarikat telekomunikasi telah mula menawarkan data sebanyak 1GB setiap hari untuk digunakan bagi tujuan produktiviti dan pembelajaran.

Sebelum ini, penawaran internet percuma itu diumumkan akan dilanjutkan sehingga Mac 2021 ini.

Namun, hari ini, Perdana Menteri, Tan Sri Muhyiddin Yassin mengumumkan pemberian 1GB percuma itu akan dilanjutkan sehingga penghujung April 2021.

Pengumuman itu dibuat sebentar tadi dalam ucapan beliau sempena pengumuman Pakej Bantuan Khas yang disiarkan secara langsung melalui stesen televisyen RTM, BERNAMA TV, TV3 dan Astro Awani.

Dengan langkah ini, ia memberikan tambahan sebulan berbanding perancangan awal, sekali gus mengurangkan beban data yang ditanggung oleh pelajar khususnya ketika melalui pembelajaran secara atas-talian di rumah.

Seperti biasa, untuk mendapaktan data 1GB ini, ia tertakluk kepada syarikat telekomunikasi masing-masing.

Ada yang memerlukan untuk tebusan secara manual dan ada yang melakukannya secara automatik.

Korang boleh merujuk kepada penyedia perkhidmatan masing-masing untuk tarikh mula.

Pengendali telekomunikasi tempatan yang terdiri daripada Celcom Axiata Bhd, Digi Telecommunications Sdn Bhd, Maxis Bhd, U Mobile Sdn Bhd dan Telekom Malaysia Bhd (TM) melalui unifi mobile sebelum ini juga telah memanjangkan akses kepada penawaran Internet Produktiviti 1GB percuma sehingga 24 jam.

Terdahulu, akses ke internet 1GB percuma bermula dari jam 8 pagi dan 6 petang sahaja.

Internet 1GB percuma yang disediakan setiap hari melebihi peruntukan data bulanan pelanggan dari rancangan mereka yang sedia ada, bermaksud pelanggan dapat menebus sehingga 30GB data sebulan secara percuma.

Inisiatif bersama internet percuma 1GB setiap hari adalah sebahagian daripada Pelan Pemulihan Ekonomi Jangka Pendek.

Sebagai tambahan kepada internet percuma 1GB setiap hari, pengendali akan terus menawarkan akses percuma dan tanpa had kepada pelbagai aplikasi serta perkhidmatan berita yang boleh dipercayai untuk memastikan rakyat Malaysia terus mendapat maklumat terkini mengenai Covid-19.

Senarai ini merangkumi aplikasi MySejahtera dan MyTrace, di samping sumber dan hotline kesihatan penting seperti Hotline CPRC, selain laman web Kementerian Kesihatan dan Pertubuhan Kesihatan Sedunia.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Sesat Lebih 20 Jam Ketika Mendaki Di Bukit Nulu Tinorindak Ditemui Selamat

KUNDASANG: Seorang lelaki yang tersesat ketika mendaki bukit Nulu Tinorindak, Kampung Lembah Permai, di sini, semalam, ditemui selamat, pagi tadi.

Mangsa Mohd Idris Kauhinin, 25, ditemui oleh orang awam dalam keadaan keletihan selepas sesat lebih 20 jam di kawasan hutan bukit berkenaan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan jam 12.30 tengah hari semalam, berkenaan seorang lelaki dipercayai sesat ketika mendaki bukit Nulu Tinorindak, dekat sini.

Katanya, seramai empat anggota bomba dari Balai Bomba dan Penyelamat (BBP) Ranau bergegas ke lokasi kejadian untuk operasi mencari dan menyelamat (SAR).

“Operasi SAR dijalankan sepanjang laluan hingga ke puncak bukit Nulu Tinorindak bersama pasukan Pasukan Pegawai Bomba Bantuan (PBB) Mencari dan Menyelamat Gunung (MOSAR) dan agensi lain.

“Mangsa kemudian ditemui oleh orang awam di puncak bukit berkenaan jam 9.20 pagi tadi,” katanya di sini, hari ini.

Menurutnya, mangsa yang keletihan kemudian diserahkan kepada pihak polis untuk tindakan lanjut.

“Sebaik mangsa ditemui, operasi SAR ditamatkan serta merta,” katanya.

Operasi SAR turut dibantu Polis Diraja Malaysia (PDRM) Angkatan Pertahanan Awam Malaysia (APM), Jabatan Sukarelawan Malaysia (RELA) dan orang awam. -SabahNewsToday


Digari, tutup mata, ditembak

BAITULMAQDIS: Seorang remaja Palestin ditembak dua kali di pahanya dalam keadaan bergari dan ditutup mata, kejadian yang dianggap pertubuhan hak asasi manusia sebagai bukti jelas kekejaman tentera Israel terhadap penduduk awam Palestin.

Osama Hajahjeh, 16, berkata, kejadian berlaku minggu lalu, selepas pengebumian seorang guru sekolah di perkampungan Tuqu yang mati akibat dilanggar kereta dipandu penduduk Israel ketika mangsa melintas persimpangan jalan.

AFP melaporkan, menurut Hajahjeh, selepas upacara itu dia dijatuhkan tentera yang melompat keluar dari celah pokok zaitun dan menekannya ke tanah sebelum digari dan matanya ditutup tanpa sebarang sebab.

“Mereka menembak (paha) saya ketika saya mahu membetulkan kedudukan kerana mereka mendudukkan saya di atas ranting tajam.

“Saya bangun dan berjalan ke arah kampung untuk mendapatkan bantuan apabila sekali lagi saya ditembak, kali ini mengenai paha kiri,” katanya.

Menurut Hajahjeh, dia tidak terbabit dalam kejadian melempar batu terhadap tentera Israel dan menurut gambar yang dirakam jurugambar tempatan, tentera Zionis dilihat mengejar Hajahjeh yang ditutup mata manakala tangan bergari ke belakang.

Kejadian itu mencetuskan kekecohan dengan tentera Israel dan penduduk Palestin menjerit antara satu sama lain dengan remaja terbabit terbaring di atas tanah. Seorang tentera dilihat menggunakan tali pinggang remaja itu mengikat pahanya bagi menghentikan pendarahan.

Rakaman video juga menunjukkan tentera Israel yang bertutup muka menjerit sambil mengacukan pistol ke arah sekumpulan penduduk Palestin ketika Hajahjeh terbaring.

Remaja itu kemudian dibawa tentera dan dua lelaki Palestin untuk rawatan. Dia menjalani dua pembedahan di sebuah hospital dekat Baitiullaham.

Dalam kenyataan, tentera Israel berkata Hajahjeh ditahan kerana terbabit aktiviti ‘melontar batu besar-besaran’ terhadap tentera.

Kenyataan itu mendakwa remaja terbabit ditembak ketika cuba melarikan diri namun tidak menyebut mengenai mangsa digari dan ditutup mata dan kes disiasat.

Bapa mangsa, Ali, berkata: “Hanya orang gila menembak budak yang ditutup matanya.”

Kumpulan hak asasi manusia Israel, B’Tselem, dalam kenyataan berkata, kejadian itu yang terbaru membabitkan tindakan ganas dan kejam tentera Israel menembak kanak-kanak dan remaja Palestin sewenang-wenangnya. – Agensi


Covid-19: Tiada Kes Baharu Di Sabah Hari Ini

KOTA KINABALU: Tiada kes Covid-19 baharu dicatatkan di Sabah, hari ini, dengan jumlah kumulatif di negeri ini kekal sebanyak 311 kes.

Bagaimanapun, jumlah kes aktif dan masih menerima rawatan meningkat dua kes iaitu 100 berbanding 98, semalam.

Ia berikutan pertambahan lima kes pada jumlah kes dirawat semula menjadikan jumlah keseluruhan kes yang dirawat semula pada hari ini ialah sebanyak tujuh kes.

Sementara itu, jumlah kumulatif kes sembuh juga menurun sebanyakdua kes dengan jumlah keseluruhan kes sembuh dan discaj di Sabah seramai 207 orang.

Statistik terbaharu itu dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung menerusi laman Facebook beliau, hari ini.

Sabah juga kekal negeri keenam tertinggi mencatatkan jumlah kes Covid-19 selepas Selangor yang kini mencatat 1,388 kes, Kuala Lumpur (1,154), Johor (655), Sarawak (478), dan Negeri Sembilan (433). – Berita Sabah


Sabah Kini Jadi Transit Dadah – Omar Mammah

TAWAU: Sabah kini menjadi transit kepada penyeludup untuk membawa masuk dadah sebelum dihantar ke negara jiran.

Pesuruhjaya Polis Sabah, Datuk Omar Mammah berkata, bagi mengelak masalah itu berlaku, pihaknya sentiasa bekerjasama dengan syarikat khidmat penghantaran barangan yang terdapat di negeri ini.

“Kita dapati dadah dibawa ke negeri Sabah menggunakan perkhidmatan kurier dan ada juga menggunakan kapal terbang.

“Jadi bagi mencegah masalah ini, kita sentiasa berhubung dengan semua syarikat yang menjalankan khidmat menghantar barangan.

“Selain itu, kita turut menempatkan anggota polis bagi menjalankan pemeriksaan setiap barangan yang dibawa masuk ke Sabah,” katanya selepas Program Town Hall Discussion, di Auditorium Perpustakaan Tawau tadi.

Turut hadir, Naib Pengerusi Yayasan Pencegahan Jenayah Malaysia (MCPF), Tan Sri Lee Lam Thye, Timbalan Pesuruhjaya Polis Sabah, Datuk Zaini Jass dan Pemangku Ketua Polis Daerah Tawau, Superintendan Norazizulkifli Mansor.

Sementara itu, beliau juga tidak akan melindungi mana-mana pegawai atau anggota di Sabah yang didapati melanggar salah laku yang ditetapkan Polis Diraja Malaysia (PDRM).

Katanya, ada beberapa pegawai dan anggota yang sudah ditahan Suruhanjaya Pencegahan Rasuah Malaysia (SPRM) kerana terbabit dengan kegiatan yang melanggar undang-undang.

“Saya tidak menafikan ada pegawai dan anggota polis yang melanggar salah laku dan saya tidak dapat memberi statistik pada hari ini tetapi semua individu yang didapati salah sudah diambil tindakan oleh pihak Jabatan Integriti dan Pematuhan Standad di Sabah.

“Saya juga sudah banyak kali menyebut untuk menubuhkan Jabatan Tatatertib untuk menyiasat dan mengambil tindakan tatatertib kepada pegawai dan anggota yang melanggar peraturan dalam PDRM,” katanya. –SabahNewsToday


Wanita Ini Ketawa Besar Sangat, Sampai Tidak Boleh Tutup Mulut

Seorang penumpang wanita warga China mengalami kekejangan pada rahang selepas ketawa besar di dalam kereta api.

Kejadian dilaporkan berlaku ketika wanita berkenaan dalam perjalanan pulang dan terhibur dengan sesuatu, lantas ketawa terbahak-bahak dengan kuatnya.

Akibat daripada kekejangan ini, seorang penumpang dalam kereta api yang juga merupakan seorang doktor tampil memberi rawatan kepada beliau.

Pada awalnya, doktor yang merawat, Dr Wengsheng melihat wanita berkenaan tidak dapat bercakap dan menutup mulut menyangka beliau mengalami strok, hingga menyebabkan air liurnya meleleh keluar.

Selepas diperiksa, rahang wanita itu didapati terkehel akibat daripada membuka mulut terlalu besar. Doktor yang merawatnya berjaya membetulkan rahang wanita tersebut tidak lama kemudian.


Aku Janji GRS, Komitmen Luar Biasa Untuk Rakyat Sabah

KOTA KINABALU: Aku Janji Gabungan Rakyat Sabah (GRS) tawar komitmen menyeluruh untuk mengangkat darjat dan martabat rakyat Sabah.

Perdana Menteri Tan Sri Muhyiddin Yassin berkata, ia juga satu komitmen luar biasa kerajaan Persekutuan kepada rakyat di negeri ini terutama dalam menghadapi situasi sukar disebabkan pandemik COVID-19.

Menurutnya, musibah besar yang dibawa COVID-19 memerlukan usaha yang luar biasa untuk membantu rakyat Sabah dalam menghadapi kesusahan hidup akibat daripada pandemik berkenaan.

“Komitmen yang kita ada hari ini kepada rakyat Sabah bukan komitmen biasa, ini adalah komitmen luar biasa.

“Situasi yang dihadapi rakyat agak sukar dan ia tidak pernah berlaku sebelum ini. Justeru, setakat tawar perkara biasa, itu sudah biasa kita lakukan dalam pilihan raya sebelum ini.

“Perikatan Nasional (PN) apabila membentuk kerajaan Persekutuan, ia memerlukan kita bertindak dalam keadaan luar biasa untuk melindungi rakyat dari pandemik COVID-19,” katanya.

Beliau berkata demikian ketika berucap sempena majlis Pelancaran Aku Janji Barisan Nasional (BN), PN dan Parti Bersatu Sabah (PBS) di bawah GRS bagi menghadapi Pilihan Raya Negeri (PRN) Sabah Ke-16 di sini semalam.

Muhyiddin berkata, walapun baharu membentuk kerajaan, pihaknya terpaksa mengambil tindakan tegas dan berani demi membuktikan kemampuan kerajaan untuk membantu rakyat.

Katanya, kesan dari masalah keruntuhan ekonomi negara juga luar biasa dan Sabah antara negeri yang paling teruk terjejas.

Sehubungan itu katanya, dengan membentuk kerajaan negeri ia bukan usaha yang boleh menyelesaikan semua masalah.

“Tetapi, sokongan rapat dan intim di antara kerajaan negeri dan Persekutuan amat diperlukan dan ia tidak boleh dielakkan.

“Sewajarnya di Sabah kita bentuk GRS supaya permasalahan besar yang dihadapi rakyat Sabah kita sama-sama bantu,” jelasnya.

Dalam pada itu, beliau menjelaskan, kerajaan Persekutuan turut memberi keutamaan dengan apa yang termaktub secara hitam putih sebagai hak Sabah dalam Perjanjian Malaysia 1963 (MA63).

Katanya, satu pengumuman yang lebih terperinci berhubung MA63 akan dibuat sempena majlis Sambutan Hari Malaysia Peringkat Kebangsaan di Sarawak.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


8 Ahli Kumpulan Abu Sayyaf Diserahkan Kepada Filipina

KOTA KINABALU: Lapan individu yang dikenalpasti sebagai ahli pergerakan pengganas Abu Sayyaf diserahkan kepada pihak berkuasa Filipina, hari ini.

Upacara penyerahan berkenaan dijalankan di perairan antarabangsa sempadan perairan Sandakan dan Taganak, Filipina, kira-kira jam 8.15 pagi tadi.

Penyerahan secara rasmi itu diketuai Pesuruhjaya Polis Sabah Datuk Hazani Ghazali bersama Komander ESSCOM Datuk Ahmad Fuad Othman.

Manakala delegasi pihak berkuasa Filipina pula diketuai Komander Joint Task Force (JTF) Tawi-Tawi, Filipina, Brigadier Jeneral Arturo G Rojas yang diiringi Pegawai Marine Brigade Marine Sulu, Kolonel Hernanie Sungano.

Hazani berkata, lapan ahli kumpulan Abu Sayyaf yang diserahkan adalah Sansibar Bencio, Hamzah Faizal, Ladin Faizal, Munimar Binda, Firdaus Omar, Sansis Mohamad, Halim Akhir dan Yusof Akram.

Katanya, penyerahan secara rasmi itu dilakukan mengikut Seksyen 32(1 )Akta Imigresen 1959/63 yang dikendalikan Jabatan Imigresen Malaysia (JIM) Sandakan diketuai Ketua Penguatkuasanya, Muhammar Isa Halsey.

“Semasa proses penyerahan, pihak berkuasa negara ini turut menyerahkan maklumat hasil soal siasat yang dijalankan pihak Cawangan Khas Sabah.

“Majlis berjalan lancar dan harmoni di mana kedua-dua pihak berjanji akan meneruskan kerjasama baik dalam menangani ancaman militan terutama membabitkan kepentingan dua negara,” katanya dalam ketika dihubungi, hari ini.

Sebelum ini, seramai lapan individu termasuk dua dalam senarai orang dikehendaki membabitkan kumpulan militan Abu Sayyaf ditahan dalam serbuan di kawasan paya bakau berhampiran Taman Sri Arjuna, Beaufort, 8 Mei lalu.

Susulan daripada itu, siasatan terus giat dijalankan polis sebelum lima lagi ahli kumpulan pengganas terbabit berjaya ditembak mati dalam insiden berbalas tembakan di lokasi sama.- AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Giliran 249 Orang Penduduk Sipitang Terima Geran Tanah

SIPITANG: Prihatin dengan rintihan penduduk daerah ini untuk miliki geran tanah sejak sekian lama, akhirnya di bawah kerajaan Warisan, sebanyak 249 geran melibatkan kawasan seluas 772.94 ekar diserahkan kepada penduduk di 78 buah kampung.

Daripada jumlah itu, sebanyak 23 geran membabitkan kawasan tanah seluas 51 ekar di serahkan menerusi program Khas Tanah Anak Negeri Sabah (PANTAS) bagi Kampung (Kg) Long Pasia dan Kg Long Mio.

Sementara di bawah geran tanah hasil kelulusan permohonan tanah biasa pula sebanyak 226 geran membabitkan tanah seluas 721.94 ekar.

Ia melibatkan 76 kmpung termasuk Kg Melalia, Kg Mesapol, Kg Pelakat, Kg Merintaman, Kg Melaman, Kg Solob, Kg Iburu, Kg Meligan, Kg Sindumin, Kg Kelangsat serta 66 kampung lain.

Menurut Pengarah Jabatan Tanah & Ukur Sabah, Bernard Liew, sebanyak 44 lot NT juga telah selesai diukur dan sedang dalam proses penyediaan pelan ukur. Geran ini dijangka akan dapat diserahkan menjelang pertengahan 2021.

Tambahnya, sebanyak 542 lot lagi telah diluluskan dan sedang dalam proses pengukuran di lapangan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tamu minggu, pasar malam di Takada kekal sementara

TAWAU, 25 Feb – Tapak tamu mingguan serta pasar malam di Takada di sini tidak akan dipindahkan buat sementara waktu sehingga keputusan dibuat untuk memindahkannya ke lokasi lain,  kata Presiden Majlis Perbandaran Tawau (MPT)  Alijus Sipil.

Katanya isu yang berbangkit sekarang adalah berkaitan penamatan kontrak syarikat konsesi yang bertanggungjawab mengurus tamu dan pasar itu.

“Setelah membuat penelitian dan kajian di lapangan serta beberapa siri mesyuarat diadakan, MPT  mengambil keputusan menamatkan syarikat konsesi pasar malam dengan notis satu bulan yang akan berakhir 2 Mac ini dan pasar tamu mingguan pula notis berakhir pada 24 Feb (semalam),” katanya dalam sidang akhbar di sini, hari ini.

Semalam, kira-kira 100 peniaga pasar tamu itu berhimpun secara aman sebagai membantah dakwaan arahan berpindah tapak berniaga ke lokasi baharu ditetapkan MPT.

Dalam pada itu, Alijus berkata tamu mingguan dan pasar malam itu akan dikendalikan semula oleh MPT sehingga terdapat keputusan untuk pelantikan konsesi baharu.

“Kerisauan para penjaja tidak berasas kerana pihak MPT tidak berhasrat menutup periuk nasi mereka, tetapi MPT akan mengambil alih pengurusan tamu dan pasar malam itu untuk kajian secara terperinci,” katanya.

Alijus berkata  terdapat banyak aduan sama ada secara lisan mahupun bertulis mengenai pelbagai isu di tamu dan pasar malam Takada itu sepanjang dikendalikan konsesi yang dilantik.

“Berdasarkan kajian di lapangan bulan lepas, terdapat 610 orang penjaja di Takada dan angka itu jauh lebih besar daripada maklumat asal yang diberi oleh konsesi iaitu hanya 300 penjaja sahaja.

“Sebab itu beri ruang dan peluang kepada MPT untuk penapisan, sekali gus memberi ruang kepada penjaja yang layak di kawasan itu sebab difahamkan terdapat juga penjaja yang tidak memiliki dokumen turut menjual di situ,” katanya.

Pada masa sama beliau berkata  pihaknya turut mengenal pasti beberapa lokasi alternatif yang masih dalam perbincangan untuk memindahkan tapak tamu mingguan Takada itu, antaranya di Sabindo.


Angkara cemburu bekas isteri kahwin lain

LELAKI menerima tujuh jahitan di kepala selepas ditetak bekas suami isterinya kerana cemburu mangsa menikahi wanita terbabit dalam kejadian ladang kelapa sawit, Felda Sahabat 56, di Lahad Datu, semalam.

Dalam kejadian 9.30 pagi itu, mangsa Kasim Martin, 30, dikatakan sedang makan di kawasan tempatnya bekerja lalu didatangi suspek sambil membawa parang.

Suspek kemudian menyerang dan berlaku pergelutan antara mereka sebelum dileraikan oleh beberapa pekerja di ladang berkenaan.

Mangsa yang cedera di kepala dan tangan kanan kemudian dibawa ke Klinik Kesihatan Felda Sahabat 16, manakala suspek ditahan oleh pekerja di ladang berkenaan.

Ketua Polis Daerah Lahad Datu Asisten Komisioner Nasri Mansor berkata, polis yang dimaklumkan mengenai kejadian itu segera ke lokasi kejadian dan menahan suspek terbabit.

“Anggota polis turut merampas parang dipercayai digunakan ketika kejadian. Mangsa yang dirawat menerima tujuh jahitan di kepala selain luka di bahagian tangan kanan.

“Siasatan mendapati punca kejadian itu disebabkan suspek cemburu dengan mangsa yang berkahwin dengan bekas isterinya,” katanya ketika dihubungi, hari ini.

Menurutnya, suspek berusia 25 tahun ditahan untuk siasatan lanjut mengikut Seksyen 324 Kanun Keseksaan kerana mencederakan orang.

Difahamkan, suspek dan bekas isterinya berkahwin selama lima tahun sebelum bercerai Julai tahun lalu. – Harian Metro


Operasi Bersepadu: 47 Warga Asing Ditahan Di Tawau

TAWAU, 23 Januari 2019 – 47 Pendatang Asing Tanpa Izin (PATI) warga Indonesia dan Filipina ditahan dalam satu Operasi Bersepadu di perkempungan atas air kampung Kurnia Jaya Batu 4 dan kampung Titingan, Tawau awal pagi tadi.

Ketua Polis Polis Daerah Tawau, ACP Fadil Bin Hj. Marsus berkata, kesemua yang ditahan gagal menunjukkan sebarang dokumen pengenalan diri dan tidak memiliki dokumen perjalanan yang sah ditahan dibawah Akta Imigresen 1959/63 dan diserahkan kepada Jabatan Imigresen untuk tindakan lanjut.

“Dalam operasi bersepadu yang dianggotai oleh Polis Diraja Malaysia (PDRM), Jabatan Imigresen Malaysia Tawau, Unit Penguatkuasaan Majlis Perbandaran Tawau (MPT), Agensi Anti Dadah Kebangsaan (AADK) dan Sabah Electricity Sdn Bhd (SESB) dengan keanggotaan 161 terdiri dari Pegawai dan anggota dari Pasukan Gerakan AM Batalion 14 (PGA) Tawau, Pasukan Polis Marin (PPM) dan Sukarelawan Polis Diraja Malaysia serta seramai 273 orang telah diperiksa,” katanya.

Selain itu, operasi bersepadu juga berjaya menahan empat orang suspek kes pecah rumah dan ditahan dibawah seksyen 457 Kanun Keseksaan, dua orang suspek kes curi ditahan dibawah seksyen 379 Kanun Keseksaan, empat orang ditahan di bawah Seksyen 15(1)(a) Akta Dadah Berbahaya 1952 manakala seorang ditahan di bawah seksyen 12(2) Akta Dadah Berbahaya 1952.Ujarnya, sepanjang operasi dijalankan sebanyak lebih kurang 200 buah rumah di perkampungan atas air berkenaan telah diperiksa.

Mengulas lanjut, ACP Fadil berkata, operasi ini merupakan operasi pertama dalam tahun ini selaras dengan program untuk menjadikan kampung-kampung ini sebagai cadangan di dalam Program Kampung Angkat IPD Tawau dalam hasrat proses pemutihan kawasan penempatan tersebut dan akan dilaksanakan dengan lebih kerap serta lebih agresif yang juga merupakan kawasan HOTSPOT pengedaran dan penagih dadah, pendatang tanpa izin dan beberapa aktiviti jenayah dapat dibendung.

“Ia juga bedasarkan langkah-langkah pencegahan bagi mengenalpasti ancaman dan keadaan keselamatan di daerah ini daripada kehadiran PATI yang boleh menggugat keselamatan masyarakat setempat dan mengenalpasti penempatan setinggan atau rumah kongsi yang didirikan secara haram atau tanpa kebenaran pihak berkuasa serta mana-mana kumpulan atau individu yang berada di kawasan sasaran operasi bersepadu,” jelasnya.

Selain itu katanya, ia merupakan usaha Ibu Pejabat Polis Daerah (IPD) Tawau dalam pembanterasan jenayah dan dadah secara agresif adalah salah satu perkara yang perlu ditangani habis-habisan dalam mencapai misi serta mempergiat usaha ke arah Tawau Sejahtera demi memastikan masyarakat di daerah ini mencapai keamanan dan sejahtera.Sumber : Facebook Polis Daerah Tawau


Polis Tahan Sekumpulan Warga Indonesia Curi Motorsikal Di Beluran

BELURAN, 3 Okt: Polis Beluran menahan sekumpulan warga Indonesia yang aktif dalam aktiviti mencuri motorsikal dan pecah rumah di daerah itu sejak awal tahun ini.

Ketua Polis Daerah Supt Kasim Muda berkata penangkapan suspek berumur 20-31 tahun itu susulan laporan polis dibuat oleh seorang mangsa pada minggu lepas lepas.

“Pada 29 Sept lebih kurang 5 petang, semasa pengadu seorang peniaga kedai runcit warga Pakistan sedang melalui jalan di Ladang Tongod Jaya dengan menunggang motorsikal, pengadu disamun tiga lelaki bertopeng bersenjatakan dua bilah parang dan selaras senapang guli.

“Siasatan lanjut mendapati suspek aktif dengan sebuah kumpulan melakukan kes curi motorsikal dan pecah rumah sejak awal tahun,” katanya pada sidang akhbar di sini hari ini.

Kasim berkata empat ahli kumpulan itu ditahan dalam Operasi Lejang yang dilancarkan pada 27-30 Sept, manakala tiga lagi rakan mereka masih bebas.

Ketika ditahan, kesemua mereka positif dadah jenis syabu dan tidak memiliki sebarang dokumen pengenalan diri.

Menurutnya, siasatan lanjut juga mendapati kumpulan itu terlibat dalam 15 kes pelbagai jenayah curi di Telupid, Sapi Nangoh dan Paitan dalam daerah Beluran, serta Pitas dalam daerah Kota Marudu.

Dalam perkembangan lain, Kasim berkata polis telah menahan seorang pekerja ladang sawit warga Indonesia kerana disyaki membunuh rakan senegaranya di Ladang Tulidmas, Telupid pada 18 Sept lepas.

Menurutnya, dalam kejadian 6 pagi itu, suspek berumur 37 tahun tiba-tiba menyerang mangsa dengan sebatang besi ketika satu sesi taklimat di hadapan pejabat ladang itu.

“Satu pergelutan berlaku antara suspek dan mangsa dan dalam pergelutan itu, suspek memegang sebilah pisau dan menikam mangsa di bahagian perut,” katanya.

Kasim juga berkata  sejak Januari tahun ini hingga bulan lepas, Ibu Pejabat Polis Daerah Beluran berjaya menyelesaikan 67.27 peratus kes jenayah berbanding 55.56 peratus dalam tempoh sama tahun lepas.

Bagaimanapun, beliau berkata jumlah kes meningkat dari Januari hingga September tahun ini dengan 55 kes berbanding 45 kes dalam tempoh sama tahun lepas.


Sempena 11.11, KFC Malaysia Tawar Promosi ‘Beli 1 Percuma 1’ Mulai Esok

Mesti ramai yang berasa sedih apabila Kerajaan memutuskan untuk melanjutkan pelaksanaan Perintah Kawalan Pergerakan Bersyarat (PKPB). Mungkin dengan berita ini akan ‘cheer up’ mood anda.

KFC Malaysia kembali dengan promosi ‘awesome’ untuk anda. Mana tidaknya, KFC menawarkan promosi ‘beli 1 kombo percuma 1 ala carte’ selama 3 hari bermula esok, 9 November hingga 11 November 2020.

Untuk pengetahuan anda, promosi ini sah untuk 3 set iaitu Snack Plate, Zinger Clasic Combo dan 1-PC Rice Combo. Promosi ini boleh ditebus untuk penghantaran dan ‘self-collect’ sahaja.

Anda hanya perlu masukkan kod FREE2PC untuk Snack Plate, FREEZINGER untuk Zinger Classic Combo dan Free1PC untuk 1-PC Rice Combo. Sebelum terlupa, satu transaksi hanya boleh tebus satu kombo dan setiap pengguna dibenarkan menebus sebanyak 3 kali sahaja.

Paling penting, minimum pesanan haruslah RM15 untuk menebus promosi ini. Tunggu apa lagi? Jom belanja keluarga anda KFC dan berjimat!

Tahukah anda tindakan yang perlu dilakukan sekiranya menerima ayam bersaiz kecil di KFC? Klik pautan di bawah untuk ketahui lebih lanjut.


WARISAN Akan Serah Surat Perletakan Jawatan ADUN Sebatik Kepada Speaker DUN – Shafie

KOTA KINABALU: Parti Warisan Sabah (WARISAN) akan menghantar surat perletakan jawatan Hassan A. Gani Pangiran Amir kepada Yang Dipertua Dewan Undangan Negeri (DUN) Sabah, esok bagi mengotakan ikrarnya untuk melepaskan jawatan sebagai ADUN Sebatik jika melompat parti.

Surat berkenaan akan turut diserahkan kepada Yang Dipertua Sabah dan Suruhanjaya Pilihan Raya (SPR).

Perkara tersebut disahkan Presiden WARISAN, Datuk Seri Mohd. Shafie Apdal dalam sidang akhbar petang ini.

“Ya kami akan serahkan kepada Yang Dipertua DUN terlebih dahulu dan salinannya kepada SPR serta Yang Dipertua.

“Esok atau lusa,” katanya dalam sidang akhbar selepas mempengerusikan mesyuarat bersama semua wakil rakyat WARISAN di pejabat WARISAN Kota Kinabalu hari ini.

Surat peletakan jawatan itu ditandatangani Hassan A. Gani pada 10 September lalu sebelum beliau menerima watikah pelantikan sebagai calon WARISAN bagi kerusi DUN Sebatik dalam Pilihan Raya Negeri (PRN) Sabah Ke-16.

Rakaman video yang menyaksikan Hassan A. Gani berikrar untuk setia kepada WARISAN dan kesediaannya menandatangani surat berkenaan sebagai bukti keikhlasannya turut didedahkan kepada media.

Bagaimanapun, pada 25 Februari lalu, Hassan A. Gani mengingkari ikrar tersebut apabila mengumumkan meninggalkan WARISAN dan menyokong Gabungan Rakyat Sabah (GRS).

Mohd. Shafie berkata, WARISAN tidak pernah memaksa mana-mana calon parti itu menandatangani surat tersebut sebaliknya mereka melakukannya atas kehendak sendiri untuk menjadi calon.

Tambahnya, surat tersebut ditandatangani di hadapan barisan peguam sebagai saksi.

“Bukan ada paksaan tiada tekanan sebelum dia menjadi YB (yang berhormat) dan semua YB kita minta lafazkan janji mereka selaku parti dan selaku pimpinan bahawa jangan khianati perjuangan ini.

“Bila mereka tandatangan ini merupakan depan peguam kita, kita lantik peguam di depan itu mereka tandatangan ada saksi ada peguam.

“Mereka telah berjanji malahan berjanji atas nama Allah SWT Tuhan kita mana ada paksaan ini,” tegasnya. – TheSabahToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bangkai Gajah Pigmy Borneo Ditemui Ditembak Di Kepala, Kulit Disiat

KOTA KINABALU: Seekor gajah Pigmy Borneo ditemui sudah mereput dengan kesan tembakan dan tetakan di sebuah ladang kelapa sawit berhampiran Kampung Imbak, Tongod, di sini, kelmarin.

Bangkai gajah itu ditemui jam 8 pagi dipercayai berusia lingkungan lima hingga tujuh tahun dengan beberapa anggota badannya terpisah antara satu sama yang lain.

Pengarah Jabatan Hidupan Liar (JHL) Sabah, Agustine Tuuga, berkata gajah berkenaan dipercayai sudah mati sekurang-kurangnya empat atau lima hari sebelum ditemui.

Katanya, berdasarkan hasil bedah siasat, pihaknya percaya gajah berkenaan terkena tujuh tembakan dengan empat daripadanya di kepala.

“Sebahagian besar kulit gajah berkenaan juga disiat dan beberapa anggota badannya seperti kaki dan telinga ditemui kira-kira enam hingga 32 meter dari badannya.

“Beberapa anggota badan gajah, termasuk kepala dan gading ditemui, kecuali belalai,” katanya di sini, hari ini.

Agustine berkata, sukar untuk mengenal pasti motif pembunuhan haiwan dilindungi berkenaan namun siasatan akan diteruskan.

Katanya, ia adalah penemuan bangkai gajah ketiga setakat ini dan ia adalah kali pertama kulit haiwan berkenaan disiat.

“Kita akan meneruskan siasatan lanjut dan setakat ini tiada sebarang tangkapan berjaya dilakukan,” katanya.

Difahamkan, satu laporan polis sudah dibuat oleh pengurus di ladang terbabit.

Orang ramai yang mempunyai maklumat diminta menghubungi pejabat JHL Sabah untuk membantu siasatan. – BH Online


Peratus lulus sekolah luar bandar di Sabah atasi sekolah bandar

KOTA KINABALU: Buat pertama kali dalam sejarah Sabah, peratus lulus Sijil Pelajaran Malaysia (SPM) bagi calon sekolah luar bandar mengatasi sekolah bandar.

Dalam keputusan SPM 2018 yang diumumkan hari ini, daripada 214 sekolah menengah di Sabah, 61 sekolah di kawasan bandar merekodkan pencapaian lulus 87.19 peratus, manakala 153 sekolah luar bandar mencapai kadar lulus 88.18 peratus, iaitu perbezaan 0.99 peratus.

Pengarah Pendidikan Sabah, Mistirine Radin, berkata pencapaian itu antara lain disumbangkan melalui usaha Jabatan Pendidikan Negeri (JPN) Sabah dengan kebenaran Kementerian Pendidikan untuk menempatkan guru interim di sekolah luar bandar bagi menampung kekurangan guru.

“Kebanyakan guru interim, iaitu lepasan universiti diletakkan di luar bandar bagi menangani kekurangan guru dan ini antara faktor pencapaian sekolah luar bandar semakin meningkat,” katanya kepada media selepas mengumumkan keputusan SPM 2018 di Sekolah Menengah (SM) Lok Yuk Likas di sini, hari ini.

Terdahulu, Mistirine berkata, seramai 17,420 pelajar atau 51.68 peratus daripada 34,322 calon SPM 2018 di Sabah, lulus semua mata pelajaran, meningkat 0.80 peratus berbanding 17,217 calon atau 50.88 peratus pada tahun 2017.

Katanya, seramai 152 calon di negeri ini cemerlang dengan memperoleh gred A (A+, A dan A-) bagi semua subjek pada tahun lalu.

“Sabah turut mencatatkan peningkatan pencapaian Gred Purata Negeri (GPN) 2018 iaitu 5.44 berbanding 5.51 pada 2017.

“Peratus lulus juga meningkat iaitu 88.53 peratus pada tahun 2018 berbanding 86.20 peratus pada tahun 2017, peningkatan 2.33 peratus,” katanya.

Mistirine berkata, sebanyak 53 subjek diambil oleh calon SPM 2018 di Sabah dengan 22 mata pelajaran mencatatkan pencapaian kelulusan 100 peratus.

“Tiga daripada tujuh mata pelajaran teras menunjukkan peningkatan dari segi kualiti berdasarkan Gred Purata Mata Pelajaran (GPMP) iaitu Sains, Pendidikan Moral dan Sejarah,” katanya.

Beliau berkata, Pejabat Pendidikan Daerah (PPD) Penampang memperoleh pencapaian terbaik iaitu mencatatkan Gred Purata Daerah (GPD) 4.81 diikuti PPD Tawau (4.83) dan PPD Tenom (5.13).

Sekolah Cemerlang SPM 2018 yang dinilai dari segi Gred Purata Sekolah (GPS) didahului oleh SM Sains Sabah, Kota Kinabalu; Sekolah Menengah Kebangsaan (SMK) St Michael, Penampang; SM Sains Lahad Datu; SMK Agama Tun Ahmadshah, Kota Kinabalu; SM Islamiah Tawau dan SMK Agama Kota Kinabalu.

Sekolah mencapai Lonjakan Terbaik SPM 2018 ialah SMK Wallace Bay, Tawau; SMK Taman Tun Fuad, Kota Kinabalu; SMK St Mary, Sandakan; SMK St Patrick, Beaufort; SMK Timbua, Ranau; SMK St Michael, Penampang dan SMK Ulu Sugut, Ranau. – Berita Harian


Musa Aman Hadir Sidang DUN Buat Pertama Kali

MUSA AKHIRNYA HADIR, MENJADI PEMBANGKANG TUNGGAL UMNO

KOTA KINABALU: Persidangan Dewan Undangan Negeri (DUN) Sabah hari ini mencuri tumpuan selepas buat pertama kali bekas Ketua Menteri, Tan Sri Musa Aman menghadiri mesyuarat.

Ahli Dewan Undangan Negeri (ADUN) Sungai Sibuga itu merupakan satu-satunya wakil rakyat Barisan Nasional (BN) daripada UMNO yang tinggal selepas rakan seperjuangannya sebelum ini kini menyertai Parti Pribumi Bersatu Malaysia (Bersatu).

Hadir sebagai pembangkang, semua pihak kini tertunggu-tunggu beliau membuat penampilan sulung sama ada untuk mencelah atau berbahas kerana pengalamannya selama tiga penggal memimpin Sabah pasti amat berguna.

Ironinya, tempat duduk Musa betul-betul berdepan dengan Ketua Menteri, Datuk Seri Mohd. Shafie Apdal yang merupakan seteru politik beliau yang berjaya mengambil alih tampuk pemerintahan selepas Pilihan Raya Umum Ke-14.

Ketibaan Musa pada pukul 9.50 pagi ini juga bermakna beliau akan meneruskan tugasnya sebagai ADUN, menafikan desas-desus bahawa kerusi berkenaan akan dikosongkan.

Ini berikutan beliau sebelum ini gagal menghadiri dua sesi sidang DUN pada tahun lalu selain menjadi ADUN terakhir yang mengangkat sumpah iaitu pada 5 September 2018.

Menurut Artikel 18(2) Perlembagaan Sabah, DUN boleh mengisytiharkan mana-mana kerusi kosong sekiranya wakil rakyat yang dipilih gagal hadir untuk tiga sesi berturut-turut tanpa alasan kukuh. – BorneoToday


Jangan Guna Duit KWSP Untuk Berjudi

KUALA LUMPUR: Individu yang menerima kelulusan pengeluaran khas Kumpulan Wang Simpanan Pekerja (KWSP) diingatkan supaya tidak terjebak dengan sebarang aktiviti perjudian dalam talian.

Ketua Penolong Pengarah Bahagian Kongsi Gelap, Judi dan Maksiat (D7) Bukit Aman, Senior Asisten Komisioner Mohamad Noor Yusof Ali berkata, akan ada sindiket perjudian yang mengambil kesempatan terhadap individu yang membuat pengeluaran KWSP.

“Gunakan wang yang diperoleh bagi tujuan kebaikan dan jangan salah guna untuk aktiviti perjudian dalam talian.

“Mereka juga dinasihatkan untuk tidak terpengaruh dengan pinjaman wang tidak berlesen sehingga memberi kemudaratan,” katanya pada sidang media di Pusat Latihan Polis (Pulapol) di sini, hari ini.

Terdahulu, media melaporkan pengeluaran khas Kumpulan Wang Simpanan Pekerja (KWSP) akan dikreditkan secara berperingkat mulai hari ini.

KWSP dalam kenyataan dilaporkan berkata, sebanyak 5.3 juta permohonan untuk kemudahan Pengeluaran Khas diterima KWSP sejak dibuka pada 1 April hingga Khamis lalu, yang membabitkan amaun pengeluaran berjumlah RM40.1 bilion.

Menurut KWSP, jumlah permohonan itu merangkumi 44 peratus daripada 11.95 juta ahli yang layak membuat pengeluaran.

Ia membabitkan 55 peratus ahli B40 yang layak (berpendapatan kurang daripada RM1,700); 59 peratus ahli M40 (RM1,701 – RM4,900), dan 39 peratus ahli T20 (berpendapatan melebihi RM4,900) manakala sebanyak 29 peratus ahli tidak formal dan tidak aktif turut mengemukakan permohonan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19 Merebak Ke Semua 34 Wilayah Di Indonesia

JAKARTA: Kementerian Kesihatan Indonesia melaporkan, semua 34 wilayah di republik itu kini merekodkan penularan COVID-19 dengan wilayah Gorontalo mengesahkan kes pertama semalam.

Ketua Pengarah Kawalan Penyakit dan Pencegahan kementerian itu, Achmad Yurianto, berkata Indonesia merekodkan 219 kes coronavirus baharu semalam, menjadikan jumlah keseluruhan 3,512 kes di 34 wilayah.

“Kadar kematian pula meningkat sebanyak 26 kes, menjadikan jumlah keseluruhan 306 terkorban setakat ini manakala 30 pesakit lagi berjaya disembuhkan, menjadikan jumlah keseluruhan 282 orang sudah sembuh.

“Memandangkan penyakit ini sudah merebak ke seluruh Indonesia, maka ketua wilayah diminta mengemukakan permohonan ‘penjarakan sosial kala besar’ (PPSB) kepada Kementerian Kesihatan.

“Kerajaan memberi peluang ini kepada semua badan pentadbiran wilayah memohon PSBB mengikut prosedur sedia ada,” katanya.

Jakarta, yang menjadi pusat penularan wabak coronavirus di Indonesia, menjadi satu-satunya wilayah yang sudah melaksanakan PSBB selepas diluluskan Kementerian Kesihatan dan dikuat kuasa bermula semalam hingga 23 April ini.

Yurianto juga menggesa semua penduduk Jakarta supaya jangan keluar rumah dan patuhi peraturan PSBB. – Agensi


Ibu Sumbat Bayinya Dalam Mesin Basuh Sehingga Mati Selepas Malu Melahirkan Anak Luar Nikah

Seorang wanita berusia 36 tahun ditahan kerana disyaki membunuh bayinya yang lahir.

Suspek, Sutina, berasal dari Palembang, Indonesia, terdahulu memaklumkan kepada teman lelaki yang dirinya hamil.

Namun, lelaki terbabit, Andi, enggan bertanggungjawab.

Oleh kerana malu mengandung anak luar nikah, sebaik saja bayi itu dilahirkan, Sutina membalut mangsa dengan selimut dan disembunyikan dalam mesin basuh beberapa jam selepas dilahirkan, pada 4 November lalu.

“Saya cuma letak baby dalam mesin basuh tetapi mesin tak dihidupkan. Saya balut dengan selimut kerana saya malu,” kata si ibu memetik laporan dari Detik.

Wanita itu menjelaskan dia tiada niat untuk membunuh bayinya dan hanya mahu meletak anak kecil itu di dalam mesin basuh untuk seketika.

Dia berbuat demikian kerana malu anaknya lahir tanpa ayah dan lelaki itu pula telah melarikan diri kerana tidak mahu bertanggungjawab.

Andi melarikan diri ketika Sutina masih hamil. Sutina hanya mengetahui Andi bekerja di sebuah bengkel, namun tidak mengetahui alamat kediamannya meskipun sudah lapan bulan mengenali lelaki itu.

Difahamkan, Sutina menggenali Andi melalui media sosial dan menjalinkan hubungan secara berjauhan sebelum kedua-duanya bersetuju untuk bertemu.

Sutina menjelaskan dia tiada niat mahu membunuh bayinya dan mengaku khilaf. Disebabkan itu dia hanya membalut mangsa dengan selimut untuk sementara sahaja.

“Pertama malu, takut orang tahu. Padahal saya memang sudah rancang mahu membawanya ke rumah anak yatim. Tiada niat nak membunuh,” katanya.

Bagaimanapun, perbuatan Sutina terbongkar selepas rakan sekerjanya terdengar tangisan mangsa dalam mesin tersebut.

Mangsa terus dibawa ke hospital. Malangnya anak kecil itu disahkan meninggal dunia.

Pihak berkuasa sedang melakukan bedah siasat bagi mengetahui punca sebenar kematian mangsa.

Sementara itu, suspek ditahan dan didakwa membunuh bayi di bawah Akta Perlindungan Kanak-Kanak dan berdepan dengan hukuman penjara selama 15 tahun jika disabitkan bersalah.


Lubang telan empat mangsa

Beijing: Dua terbunuh manakala seorang datuk dan cucunya masih hilang selepas ditelan lubang benam yang menjadi laluan pejalan kaki tiba-tiba mendap di China.

Lubang sebesar lebih enam meter persegi itu terbentuk pada kaki lima di luar hospital tempatan di Dazhou, Sichuan, jam 2.30 petang yang ‘menelan’ empat mangsa berkenaan, lapor Daily Mail.

Sehingga hari ini, penyelamat masih mencari datuk dan cucunya dalam lubang dipercayai sedalam dua meter itu.

Rakaman kamera litar keselamatan tertutup dari kedai berhampiran menunjukkan mangsa tidak sempat berbuat apa-apa ketika kejadian.

Seorang lagi budak lelaki yang terjatuh dalam lubang itu sempat diselamatkan orang ramai dan hanya mengalami kecederaan ringan.

Rakaman video menunjukkan bomba berusaha mencari mangsa, sebelum runtuhan kedua berlaku ketika dua anggota penyelamat masih di dalam lubang berkenaan.

Mereka yang memakai abah-abah sempat ditarik ke tempat selamat.

Sepuluh jam selepas kejadian, seorang mangsa wanita ditemui tetapi disahkan meninggal dunia di hospital, lapor CCTV.

Seorang lelaki yang ditemui sebelum itu sekitar pada jam 9.30 malam diisytiharkan mati di tempat kejadian.


ADUN Sindumin Maklum Secara Lisan Akan Hantar Surat Keluar Parti – Speaker DUN Sabah

KOTA KINABALU, 8 Okt : Speaker Dewan Undangan Negeri (DUN) Sabah Datuk Kadzim M Yahya hari ini berkata Ahli Dewan Undangan Negeri (ADUN) Sindumin Datuk Dr Yusof Yacob telah memaklumkan secara lisan kepada pihaknya untuk menyerahkan surat makluman keluar Parti Warisan Sabah (Warisan)

“Beliau (Yusof) sudah memaklumkan secara lisan yang beliau akan menghantar surat makluman keluar parti. Mungkin petang ini dihantar ke pejabat,” katanya ketika dihubungi Bernama, di sini hari ini.

Terdahulu, Yusof yang juga bekas Ketua Penerangan Warisan mengumumkan keluar parti itu untuk menjadi ADUN Bebas dan menyokong kerajaan negeri ditadbir Gabungan Rakyat Sabah (GRS) kerana mahu membantu rakyat selain membawa pembangunan di kawasan Sindumin dan Sipitang.

Pada Pilihan Raya Umum ke-14 (PRU14) 2018, Yusof, 66, memenangi kerusi DUN Sindumin dengan majoriti 760 undi dalam saingan tiga penjuru, dan terus mempertahankan kerusi itu pada Pilihan Raya Negeri Sabah ke-16, tahun lepas dengan majoriti 424 undi dalam saingan enam penjuru.

Dengan perkembangan terbaharu itu, Warisan yang memenangi 23 kerusi DUN, kini hanya memiliki 20 kerusi setelah ADUN Bugaya Manis Muka Mohd Darah meninggal dunia November tahun lepas dan ADUN Sebatik Hassan A Gani Pg Amir meninggalkan parti itu pada Februari lepas.

Pilihan raya kecil DUN Bugaya masih belum diadakan berikutan perintah darurat yang dilaksanakan bagi kawasan itu ekoran pandemik COVID-19. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Malaysia Diiktiraf Sebagai Antara 5 Negara Terbaik Kawal Pandemik Covid-19 – Ismail Sabri

PUTRAJAYA: Dalam sidang media harian Perintah Kawalan Pergerakan Pemulihan (PKPP) yang disampaikan oleh Datuk Seri Ismail Sabri merangkap kepada Menteri Keselamatan Negara mengumumkan bahawa negara Malaysia antara 5 negara terbaik mengawal wabak pendemik Covid-19.

Semua sedia maklum bahawa pada awal perlaksanaan Perintah Kawalan Pergerakan untuk membendung wabak ini agak sukar apatah lagi pandemik ini terpahat dalam sejarah hidup rakyat Malaysia.

“Katanya lagi, dengan kerjasama seluruh rakyat Malaysia dan pengorbangan besar anggota frontliners, kita telah berjaya mengawal jangkitan Covid-19 di bawah kepimpinan Perdana Menteri Tan Sri Muhyiddin Yassin, kita telah berjaya menjadi satu negara contoh untuk mengekang wabak ini. ”

Negara telah mendapat pengiktirafan dalam satu tinjaun global di mana Malaysia berada dalam lima negara terbaik dunia dalam penerimaan rakyat yang paling tertinggi.

Malaysia diiktiraf sebagai lima negara terbaik di dunia mengawal pandemik #COVID19 – @IsmailSabri60 pic.twitter.com/Ak2lgYxxl3

Sumber: Sidang Media MKN / BERNAMA / SiakapKeli

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5,594 Kes Baharu Covid-19 Hari Ini

PUTRAJAYA: Jumlah kes baharu Covid-19 hari ini meningkat kepada 5,594 kes berbanding 4,885 yang direkodkan semalam.

Ketua Pengarah Kesihatan, Tan Sri Dr Noor Hisham Abdullah berkata, data terbaharu itu menjadikan jumlah kumulatif kes Covid-19 di Malaysia mencecah 2,597,080 kes, setakat ini.

Katanya, maklumat terperinci akan dimuatnaik ke laman COVIDNOW dengan data harian dikemaskini sekaligus selepas tengah malam.

Pada 23 November 2021, jumlah kes COVID-19 yang dilaporkan adalah 5,594 kes menjadikan jumlah kumulatif sebanyak 2,597,080 kes.Maklumat terperinci akan dimuatnaik ke laman COVIDNOW: https://t.co/aIQttvCbIPData harian laman COVIDNOW dikemaskini sekaligus selepas tengah malam. pic.twitter.com/r9qJWqijfU


Presiden MPS buat laporan polis terhadap pemuda UMNO

SANDAKAN, 26 Feb – Presiden Majlis Perbandaran Sandakan (MPS) Datuk Peter Hii Chang Lik membuat laporan polis terhadap Pemuda Umno Sabah, atas tuduhan palsu dan cubaan menjatuhkan reputasi dan nama baiknya, sebagai presiden MPS.

Menurutnya, beliau membuat laporan polis itu pada 22 Feb lepas meminta polis dan Suruhanjaya Komunikasi dan Multimedia Malaysia (SKMM) supaya menyiasat dan mengambil tindakan terhadap laporan polis oleh pergerakan parti itu pada 21 Feb lepas yang dimuat naik ke laman media sosial.

“Kandungan kertas laporan polis yang dibuat Pemuda Umno Sabah itu tular di media sosial, terutamanya melalui aplikasi Whatsapp, telah menjejaskan reputasi saya selaku presiden MPS dan nama baik MPS sendiri,” katanya dalam kenyataan di sini hari ini.

Hii berkata keputusannya membuat laporan polis itu adalah untuk menjaga dan memulihkan semua reputasinya dan MPS.

Tegasnya, beliau akan mengambil tindakan undang-undang termasuk memfailkan saman terhadap individu berkenaan melalui peguamnya, menjaga haknya serta menyedarkan supaya tidak sewenang-wenangnya membuat tuduhan palsu dan memfitnah orang.

Pada 21 Feb lepas, Pemuda Umno Sabah membuat laporan polis di sini agar Hii disiasat atas dakwaan salah guna kuasa sebagai presiden MPS.


Sabah Perketat Keluar Masuk Institusi Kebajikan

KOTA KINABALU: Kerajaan Sabah memperketatkan urusan keluar masuk ke institusi kebajikan bagi mengelak penularan Covid-19 kepada golongan berisiko seperti warga emas dan kanak-kanak orang kurang upaya (OKU).

Menteri Kerajaan Tempatan dan Perumahan Sabah Datuk Masidi Manjun berkata, Jabatan Perkhidmatan Kebajikan Am (JPKA) Sabah sudah memperincikan beberapa langkah untuk tujuan terbabit.

Katanya, antaranya tidak membenarkan kemasukan baharu untuk kes permohonan dan lawatan ataupun kunjungan sosial ke institusi berkaitan.

“Selain itu, lawatan sosial ke institusi adalah tidak dibenarkan dan kakitangan bertugas di institusi kebajikan wajib melalui sanitasi harian di samping prosedur operasi standard (SOP) diperketatkan sebelum dan selepas bertugas.

“Penghuni institusi juga tidak dibenarkan keluar,” katanya dalam satu sidang media khas perkembangan Covid-19 di Sabah, di sini, hari ini.

Sementara itu, Masidi turut berkata langkah terbabit juga dikenakan ke atas institusi swasta yang bernaung di bawah Majlis Perkhidmatan Masyarakat Sabah. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Samsudin dan 55 ketua cawangan UMNO Bahagian Batu Sapi keluar UMNO

SANDAKAN: Ketua UMNO Bahagian Batu Sapi, Datuk Samsudin Yahya dan 55 Ketua Cawangan UMNO bahagian itu mengumumkan keluar UMNO petang Selasa.

Tindakan itu kata Samsudin dilakukan kerana hilang kepercayaan terhadap kepimpinan baharu UMNO bahagian itu.

“Kita melihat, UMNO Bahagian Batu Sapi kurang memperjuangkan nasib rakyat Batu Sapi ketika ini.

“Ada kejadian kebakaran, mereka tidak bantu mangsa,” katanya dalam sidang media di sini pada Selasa.

Samsudin berkata, dia juga tidak tahu ke mana hala tuju karier politiknya selepas ini dan akan mengikuti langkah Datuk Seri Hajiji Noor.

Terdahulu, Samsudin gagal mempertahankan kerusi Dewan Undangan Negeri (DUN) Sekong pada Pilihan Raya Umum ke-14 (PRU-14) yang dimenangi calon WARISAN, Arifin Asgali yang mendapat 6,470 undi berbanding Samsudin hanya memperolehi 4,705 undi.

Samsudin adalah pemimpin UMNO ketujuh di negeri ini yang mengumumkan keluar parti.

Pada 19 September lalu, bekas Ahli Majlis Tertinggi UMNO yang juga Ahli Parlimen Kimanis, Datuk Seri Anifah Aman mengumumkan keluar UMNO dengan alasan pernah berjanji kepada pengundi bahawa beliau akan meletak jawatan dalam parti sekiranya UMNO dan Barisan Nasional (BN) gagal menunaikan janji dalam perkara berkaitan Perjanjian Malaysia 1963.

Sebelum itu, bekas Ketua Bahagian UMNO Beluran, Datuk James Ratib mengambil keputusan menyertai Pertubuhan Pasokmomogun Kadazandusun Murut Bersatu (UPKO) dan menyokong pakatan Warisan bersama Pakatan Harapan (PH), 16 Mei lalu.

Pada 11 Mei, empat pemimpin UMNO membabitkan ADUN Sebatik, Datuk Abdul Muis Picho, Datuk Hamisa Samat (Tanjung Batu), Datuk Osman Jamal (Balung) dan Jamawi Jaafar (Kemabong) keluar UMNO dan menyertai WARISAN untuk membentuk kerajaan negeri,

Sejak semalam juga, sebuah portal berita menulis entri berhubung empat ahli parlimen UMNO dari Sabah dilaporkan akan mengumumkan keluar parti hari ini.

Empat wakil rakyat itu adalah Ahli Parlimen Kudat, Abd Rahim Bakri; Ahli Parlimen Beaufort, Azizah Mohd Dun; Ahli Parlimen Libaran, Datuk Zakaria Edris dan Ahli Parlimen Beluran, Datuk Seri Ronald Kiandee menurut laporan portal berita berkenaan. – Awani


Desak Filipina Gugur Tuntutan Ke Atas Sabah Serta-Merta, Kata Ahli Parlimen Warisan

KOTA KINABALU: Kerajaan perlu mendesak kerajaan Filipina untuk menggugurkan serta-merta tuntutan yang dibuat ke atas Sabah atau berdepan tindakan yang boleh menjejaskan hubungan diplomatik antara dua negara ini, kata Ahli Parlimen Sepanggar Azis Jamman.

Beliau berkata, kerajaan perlu buktikan apa yang selalu disebut oleh pemimpin mereka bahawa “Malaysia akan mempertahankan setiap inci tanah di Wilayah Sabah”.

“Isu tuntutan Filipina ke atas Sabah bukanlah baharu, apa yang mengecewakan selepas 58 tahun Sabah berada di dalam Malaysia, isu ini masih berlarutan dan cuma kedengaran hangat menjelang pilihan raya di Sabah.

“Ia bukan sahaja dijadikan modal politik oleh pemimpin Malaysia mahupun pemimpin Filipina, buktinya, sejak setahun berakhirnya PRN di Sabah, isu tuntutan Filipina ini tiba-tiba tidak kedengaran lagi,” katanya ketika membahaskan Rancangan Malaysia Ke-12 di Dewan Rakyat, hari ini.

Azis yang juga Ketua Pemuda Warisan berkata, kerajaan perlu menunjukkan komitmen yang serius dalam isu tuntutan berkenaan dengan mengetengahkan serta menyuarakan dalam sidang-sidang antarabangsa.

“Justeru, “once and for all’, kerajaan perlu menunjukkan komitmen yang serius, jangan hanya dilaungkan pada musim pilihan raya tetapi perlu diketengahkan dan disuarakan, di dalam sidang-sidang antarabangsa contohnya ASEAN, Negara-Negara Berkecuali mahupun Pertubuhan Bangsa-Bangsa Bersatu,” katanya.

Terdahulu, Azis turut menyeru kerajaan supaya memaksimakan penggunaan aset-aset pertahanan negara untuk mengekang kemasukan pendatang asing tanpa izin (PATI) di Sabah.

Katanya, punca kehadiran PATI ini adalah disebabkan terdapatnya banyak lorong-lorong tikus yang menjadi akses mudah kepada PATI selain wujudnya pihak yang menjadi pemudahcara kemasukan mereka bagi tujuan mengaut keuntungan peribadi.

“Kenapa kita tidak memaksimumkan penggunaan aset-aset pertahanan negara dan kenapa kita tidak meletakkan aset-aset ini di tempat yang lebih strategik demi menjamin keselamatan negara?

“Contohnya, Kem Lok Kawi Putatan, yang menempatkan Batalion Ketiga Rejimen Askar Melayu Diraja dan Kem Paradise yang terletak di Kota Belud.

“Apa perlunya kem-kem ini dikekalkan di zon yang tidak pernah menghadapi sebarang ancaman luar sejak puluhan tahun? Saya juga difahamkan, kem ini akan dinaiktaraf, untuk apa?

“Bukankah sekarang ini, kita sudah tidak berhadapan dengan ancaman komunis dan bukankah jika terdapat serangan ke atas Pantai Timur Sabah, kerahan daripada kem-kem ini akan mengambil masa?,” soalnya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Benarkan 3 Pasar Raya Dalam HIDE Beroperasi

KOTA KINABALU: Mesyuarat Jawatankuasa Bencana Covid-19 Negeri Sabah hari ini, membenarkan tiga pasar raya di negeri ini yang disenarai dalam sistem Hotspot Identification for Dynamic Engagement (HIDE), terus beroperasi.

Menteri Perumahan dan Kerajaan Tempatan Sabah, Masidi Manjun, berkata sehubungan itu kawalan ketat akan dilakukan di pasar raya terlibat, bagi memastikan pengunjung dan pasar raya itu mematuhi SOP ditetapkan untuk mengekang Covid-19.

“Kami arahkan RELA dan DBKK (Dewan Bandaraya Kota Kinabalu) buat kawalan di pintu masuk pasar raya terbabit. Jika melebihi daya tampungnya, pengunjung akan disekat masuk sementara menunggu pengunjung lain keluar.

“Kita akan hanya menutup dan menyahkuman pasar raya itu jika terdapat kes Covid-19,” katanya kepada pemberita menerusi mesej WhatsApp.

Semalam, Menteri Kanan (Keselamatan), Ismail Sabri Yaakob, dilapor berkata premis tersenarai dalam sistem HIDE kerana dikenal pasti sebagai lokasi berisiko penularan Covid-19, akan diarah tutup tiga hari berkuat kuasa serta-merta.

Semakan di sistem itu mendapati tiga pasar raya terlibat di Sabah ialah Centre Point Shopping Mall, Suria Shopping Mall dan Kompleks Karamunsing, semuanya terletak di Kota Kinabalu. – FMT


Pembubaran DUN Sah Kerana Dipersetujui TYT

KENINGAU: Pembubaran Dewan Undangan Negeri (DUan) Sabah adalah sah daripada sudut perundangan kerana mendapat persetujuan Yang Dipertua Sabah, Tun Juhar Mahiruddin.

Naib Presiden Parti Warisan Sabah (Warisan), Datuk Peter Anthony berkata, rakyat negeri ini tidak seharusnya diheret oleh segolongan ahli politik yang bertindak menyebarluaskan maklumat yang salah tentang pembubaran tersebut.

Menurutnya rakyat perlu tahu bahawa kuasa pembubaran tertakluk di bawah bidang kuasa dan Tun Juhar.

“Kedudukan pada ketika ini dewan sudah bubar, namun terdapat suara-suara sumbang yang mendakwa bahawa dewan kononnya tidak sah bubar.

“Tetapi pada zahirnya dewan sudah bubar oleh kerana ia telah diperkenankan oleh tuan yang terutama tun dan pilihan raya akan dilaksanakan dalam tempoh 60 hari,” katanya yang ditemui pada majlis penyerahan jersi dan kelengkapan sukan bola sepak kepada pasukan bola sepak Bandukan Legacy FC di Bingkor, Keningau pada Sabtu.

Pasukan bola sepak tersebut telah tersenarai sebagai salah sebuah pasukan yang akan menyertai liga bole sepak Piala Borneo melibatkan pasukan dari negeri Sabah, Sarawak, Labuan dan Brunei Darussalam.

Penganjuran Piala Borneo tersebut adalah inisiatif dari Pertubuhan Kadazan Dusun Murut (KDM)

Mengulas lanjut Peter berkata, rakyat di negeri ini lebih bijak kini selepas melihat sendiri kemelut politik yang telah berlaku.

“Saya yakin mereka (rakyat Sabah) sudah tahu dan mereka sudah membuat pilihan.

“Apapun di peringkat parti kita akan berkerja keras,” katanya

Ditanya mengenai kesediaan parti menjelang pilihanraya, Peter menegaskan gerak kerja parti di peringkat akar umbi telah bermula.

“Dengan jentera pada ketika ini yang sedang turun di semua kawasan dan daerah bagi memberi penerangan tentang apa yang sudah berlaku.

“Secara tidak langsung kedudukan parti dan sebagainya itu juga dapat kita terangkan kepada pengundi-pengundi kita seperti sekarang ini di Bingkor dan sebentar lagi ke Tambunan dan kawasan-kawasan lain,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rekod Baharu, Covid-19 Cecah 6,075 Buat Kali Pertama Hari Ini

PUTRAJAYA: Kementerian Kesihatan melaporkan 6,075 kes baharu Covid-19, rekod tertinggi sejak pandemik melanda negara tahun lalu.

Rekod sebelum ini ialah 5,728 kes yang dicatatkan pada 30 Jan lalu.

Ketua Pengarah Kesihatan, Dr Noor Hisham Abdullah berkata, Selangor terus mencatatkan jumlah jangkitan harian tertinggi, dengan 2,251 kes.

Ia disusuli Johor dengan 699 kes, Kuala Lumpur (660), Kedah (445), Kelantan (441), Sarawak (323), Perak (220), Terengganu (203), Negeri Sembilan (189), Pulau Pinang (183), Sabah (160), Pahang (150), Melaka (122), Labuan (14), Putrajaya (9) dan Perlis (6).

Pada 19 Mei 2021: Jumlah kes COVID-19 yang dilaporkan adalah 6,075 kesPecahan setiap negeri:Selangor : 2,251 kesSabah : 160 kesJohor : 699 kesWP KL : 660 kesSarawak : 323 kesPulau Pinang : 183 kesNegeri Sembilan : 189 kes


KKM Tahan Pekerja Asing & Memburu Seorang Lagi ‘Lari’ Dari Ujian Saringan Covid-19 Di Tawau

TAWAU: Pejabat Kesihatan Tawau (PTK) sedang memburu seorang pekerja asing yang melarikan diri dari menjalani ujian saringan Covid-19, selepas dikesan masuk ke daerah ini secara haram, di sebuah ladang, di sini, semalam.

Difahamkan, suspek antara dua individu yang masuk ke daerah ini dari Indonesia menerusi jalan tikus pada hari pertama sambutan Hari Raya Aidilfitri, Ahad lalu, iaitu dalam tempoh perlaksanaan Perintah Kawalan Pergerakan Bersyarat (PKPB).

Menurut sumber, pekerja ladang berkenaan bersama seorang lagi rakannya pulang ke Indonesia sebelum perlaksanaan Perintah Kawalan Pergerakan (PKP) pada 18 Mac lalu.

Mereka dipercayai mengambil kesempatan cuti umum sempena Hari Raya Aidilfitri, untuk menyeludup masuk ke daerah ini menerusi jalan tikus, bagi membolehkan mereka bekerja semula di ladang berkenaan.

Bagaimanapun, orang awam yang curiga melihat kehadiran suspek secara tiba-tiba di situ segera memaklumkan polis bantuan dan pihak berkuasa termasuk PKT.

Pegawai Kesihatan Tawau Dr G Navindran ketika dihubungi mengesahkan perkara tersebut.

“Sebaik menerima maklumat, PKT segera ke rumah pekerja ladang berkenaan dan berjaya menahan seorang lelaki yang didakwa antara yang masuk ke Tawau dari negara jiran, baru-baru ini.

“Lelaki itu dibawa keluar dari ladang berkenaan untuk menjalani ujian saringan Covid-19 sebelum dikuarantin,” katanya.

Bagaimanapun, Navindran berkata, pihaknya kini sedang mengesan seorang lagi suspek yang dipercayai melarikan diri selepas menyedari kehadiran PKT di situ. – BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


2,875 Kes Covid-19, 7 Kematian Hari Ini

PUTRAJAYA : Kementerian Kesihatan melaporkan 2,875 kes baharu Covid-19 berbanding 2,541 pesakit pulih dan tujuh kematian.

Ini menyaksikan 361,267 daripada keseluruhan 384,688 pesakit Covid-19 sudah pulih, manakala 1,407 kematian direkodkan di seluruh negara setakat ini.

Ketua Pengarah Kesihatan, Dr Noor Hisham Abdullah berkata terdapat 22,014 kes aktif dengan 115 daripada 248 pesakit di unit rawatan rapi memerlukan bantuan pernafasan.

Sementara itu, Kelantan mencatatkan jumlah jangkitan tertinggi dengan 662 kes.

Ia diikuti Selangor (633), Sarawak (474), Kuala Lumpur (332), Johor (169), Sabah (160), Pulau Pinang (144), Kedah (91), Negeri Sembilan (55), Perak (49), Melaka (42), Terengganu (22), Putrajaya (10) dan Labuan (tiga).

Perlis ialah satu-satunya negeri yang tidak melaporkan kes baharu.

Jumlah kes baharu itu membabitkan 29 kes import dan 2,846 kes penularan tempatan yang terdiri daripada 2,644 warganegara serta 202 warga asing.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tuaran Tahan Enam Wanita, Empat Lelaki Terlibat Judi Haram

TUARAN, 20 September: Polis menahan empat lelaki dan enam wanita yang disyaki terlibat dengan kegiatan perjudian haram dalam serbuan di sembilan lokasi berasingan di daerah ini dan Tamparuli pada 11 September lalu.

Ketua Polis Daerah Tuaran DSP Mohd Hamizi Halim berkata semua yang ditahan dipercayai pengendali serta pelanggan kegiatan judi berkenaan, dan polis turut merampas wang tunai RM2,699 serta pelbagai peralatan digunakan untuk aktiviti perjudian dalam serbuan itu.

“Antara aktiviti perjudian diserbu membabitkan perjudian jenis tambah nilai secara online, nombor ekor tanpa lesen dan wahui. Kes itu disiasat mengikut Seksyen 4 (1)(c) dan 4A(a) Akta Rumah Judi Terbuka 1953,” katanya pada sidan media di sini, hari ini.

Beliau berkata sepanjang tempoh sembilan bulan tahun ini, polis Tuaran telah membuat 87 serbuan judi tidak berlesen di Tuaran dan Tamparuli, melibatkan tangkapan 84 lelaki dan 40 wanita, selain merampas pelbagai jenis peralatan judi dan wang tunai RM37,498.

“Daripada tangkapan dan rampasan itu, 43 kes berjaya dituduh di mahkamah,” katanya.


Shafie Hadir Sendiri Ke Istana Negara, Bukan Hantar Wakil

KOTA KINABALU: Jabatan Ketua Menteri (JKM) Sabah mengesahkan Ketua Menteri, Datuk Seri Mohd. Shafie Apdal hadir ke Istana Negara petang ini.

Dalam satu kenyataan dikeluarkan, JKM menafikan laporan yang mengatakan Mohd. Shafie hanya menghantar wakil dan telah ditolak oleh pihak istana.

“Ketua Menteri Sabah, Datuk Seri Panglima Haji Mohd. Shafie bin Haji Apdal telah hadir ke Istana Negara petang tadi dan melakukan perkara seperti yang dibuat oleh ahli-ahli Parimen yang lain.

“Adalah tidak benar mengatakan beliau telah menghantar wakil dan tidak diterima oleh pihak istana,” kata kenyataan itu.

Terdahulu malam ini, portal berita Free Malaysia Today melaporkan Mohd. Shafie telah menghantar wakil beliau ke Istana Negara.

Menurut portal tersebut, wakil berkenaan tidak diterima oleh pihak istana.

Beberapa agensi media lain seperti The Star, TV3 dan Bernama bagaimanapun melaporkan kehadiran beliau ke Istana Negara kira-kira pukul 5.30 petang tadi.


Sampai Masa Sabah Diberi ‘Autonomi Ekonomi’, Kata Salleh

KUALA LUMPUR: Pengerusi Kelab Penyokong Kerajaan Gabungan Rakyat Sabah, Salleh Said Keruak menyokong penuh kenyataan Ahli Parlimen Kinabatangan, Bung Mokhtar Radin yang memohon agar Sabah diberikan autonomi penuh ekonomi.

Melalui hantaran di laman Facebook miliknya, Salleh berkata, pemberian autonomi penuh kepada kerajaan Sabah dapat membuka ruang lebih luas kepada kerajaan negeri membuat keputusan penting bagi kepentingan rakyat negeri itu.

“Merujuk kepada kenyataan dibuat DBM terbaru di Parlimen, saya percaya sudah tibanya masa Sabah diberikan ‘autonomi ekonomi’.

“Berikan kerajaan Sabah kapasiti membuat keputusan bebas sendiri mengenai masa depan ekonominya,” katanya.

Beliau turut menggesa agar kerajaan tidak membuang masa, sebaliknya mewakilkan kepada kerajaan Sabah mana-mana kuasa berkaitan yang membabitkan keputusan kewangan dan pelaburan.

Semalam, Bung Mokhtar yang juga timbalan ketua menteri Sabah meminta kerajaan Persekutuan memberikan autonomi penuh kepada negeri itu sebagai persediaan merebut peluang ekonomi selepas kerajaan Indonesia mengumumkan pelbagai projek infrastruktur dan peluang perniagaan di Kalimantan.

Sebelum ini, Presiden Indonesia, Joko Widodo mencadangkan pusat pentadbiran negara itu dipindahkan dari Jakarta ke Kalimantan yang mendapat kritikan dan bantahan daripada rakyat negara terbabit. 0 FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan 10 Lelaki, Selesai 18 Kes Kecurian Dan Pecah Rumah

TAHAN 10 LELAKI, POLIS SELESAI 18 KES CURI, PECAH RUMAH DI SEMPORNA

SEMPORNA; 26 JUN 2019 (Rabu) – Polis berjaya menyelesaikan 18 kes Jenayah pecah rumah dan curi hasil penahanan terhadap 10 lelaki di sekitar Semporna menerusi Operasi Bersepadu, khamis lepas.

Ketua Polis Daerah Semporna, Supritendan Sabarudin Rahmat dalam kenyataan berkata, daripada jumlah itu, dua lelaki merupakan Warga tempatan manakala lapan lelaki adalah Warga Asing berumur 23 hingga 60 tahun.

Beliau berkata, dalam Operasi bermula 10 malam hingga 5 pagi itu, pihaknya merampas empat televisyen, 10 telefon bimbit, tiga komputer riba, speaker, tiga unit amplifier, jam tangan, tiga tong gas, beg tangan dan sebuah motorsikal.

Katanya, kesemua mereka yang ditahancakan disiasat mengikut Seksyen 457 Kanun Keseksaan yang me peruntukan hukuman penjara 14 tahun dan mana-mana kesalahan kali kedua boleh di denda atau sebat jika sabit kesalahan.


(VIDEO) Siasat JPJ Pukul Penunggang Motosikal

KULALA LUMPUR: Jabatan Pengangkutan Jalan (JPJ) Sabah sedang menjalankan siasatan berhubung video tular melalui WhatsApp yang memaparkan penunggang motosikal dipukul pegawai jabatan itu dalam kejadian yang berlaku pagi hari ini.

Video berkenaan menunjukkan individu terbabit keluar dari kenderaan JPJ sebelum bertindak agresif terhadap penunggang motosikal itu.

Timbalan Pengarah JPJ Sabah Datuk Abdul Rahman Zakaria berkata, pihaknya sedang menyiasat video terbabit.

“Kami akan memaklumkan mengenai hasil siasatan selepas ini,” katanya ketika dihubungi di Sandakan hari ini.

Hari ini, satu video berdurasi 45 saat tular melalui WhatsApp dengan memaparkan seorang penunggang motosikal berada di kawasan rumput di tepi jalan raya.

Video itu turut menunjukkan dua individu turun dari kenderaan JPJ yang melintang di tengah jalan raya berdekatan penunggang motosikal.

Dua individu itu kemudiannya menuju ke arah penunggang motosikal dan seorang daripada mereka dilihat memukul penunggang motosikal terbabit hingga menyebabkannya jatuh terduduk.

Difahamkan, kejadian terbabit dipercayai berlaku pada 10.30 pagi di Jalan Sandakan-Lahad Datu.

Menurut sumber, sepasukan lapan anggota JPJ melakukan sekatan jalan raya dan dua daripadanya melakukan tugasan rondaan menggunakan Toyota Fortuner jabatan itu untuk melakukan pemeriksaan dan mengawal lalu lintas terhadap kenderaan berhenti sebelum sekatan.

Katanya, mereka kemudiannya mengesan penunggang motosikal Modenas Dinamik yang berusia lingkungan 20-an dan cuba berhenti sebelum sekatan terbabit.

“Pegawai JPJ itu kemudiannya mengarahkan penunggang terbabit ke kawasan sekatan untuk pemeriksaan lanjut

“Penunggang berkenaan kemudiannya berpatah balik dipercayai untuk melarikan diri dan cuba merempuh dua pegawai JPJ yang sedang mengawal lalu lintas.

“Bagaimanapun, tindakan penunggang berkenaan gagal apabila tayar motosikalnya bergesel dengan bahagian hadapan kenderaan jabatan itu dan terbabas ke dalam parit di tepi jalan.

“Tindakan penunggang berkenaan yang enggan berhenti dan bertindak agresif untuk melepaskan diri membuatkan dua pegawai JPJ berkenaan cuba sebaik mungkin untuk menghentikan dengan melompat ke arah motosikal seperti tular dalam video berkenaan,” katanya.


Kadar Sewa Bulanan Pasar Kudat Turun 50 Peratus

KUDAT: Peniaga pasar Kudat menerima berita gembira selepas kadar sewa bulanan untuk setiap meja diturunkan sebanyak 50 peratus.

Ahli Dewan Undangan Negeri (ADUN) Tanjung Kapor Ben Chong berkata kelulusan itu dilakukan selepas mendapat persetujuan Ahli-ahli Lembaga Bandaran Kudat (LBK).

“Sebelum ini, setiap meja dikenakan sewa antara RM40 hingga RM45 sebulan mengikut jenis jualan.

“Namun begitu, Lembaga Bandaran Kudat memutuskan untuk menurunkan harga sewa gerai sayur dari RM45 pada kadar RM22.50, Gerai menjual Ayam dari RM40 kepada RM20 dan Sewa Runcit dari RM40 kepada RM20.

“Saya berterima kasih kepada Ahli LBK kerana memahami permintaan saya untuk menurunkan harga sewa berkenaan.

“Terima kasih juga kepada Pegawai eksekutif LBK Mohd Rafik Jubar kerana telah bersetuju mengambil inisiatif untuk menjalankan penyelidikan sebelum usul tersebut dibawa dalam Mesyuarat Penuh Ahli LBK kelmarin,” katanya pada Mesyuarat Penuh LBK yang dijalankan di LBK, semalam.

Ben yang juga merupakan pembantu Menteri Perdagangan dan Industri bersyukur kerana janji beliau kepada para peniaga berjaya direalisasikan.

Beliau berharap inisiatif kerajaan itu dapat membantu peniaga-peniaga kecil Kudat berikutan keadaan ekonomi sekarang yang kurang memberangsangkan.

Hadir sama, Pegawai Daerah Sapdin Ibrahim.


Tiada Sebarang Kegiatan Bom Diletupkan Di Sabah, Labuan – Acryl Sani

KUALA LUMPUR, 31 Jan : Susulan bunyi letupan dan gegaran yang dirasai penduduk di beberapa tempat di Sabah dan Labuan pagi tadi, polis menjelaskan tiada sebarang kegiatan meletupkan bom yang dilakukan pihak berkuasa di kawasan terbabit hari ini.

Perkara itu disahkan Timbalan Ketua Polis Negara Datuk Seri Acryl Sani Abdullah Sani ketika dihubungi Bernama.

“Saya telah semak dengan Pesuruhjaya Polis Sabah (Datuk Hazani Ghazali) dan tiada sebarang letupan dibuat. Kemungkinan letupan yang didengari itu berpunca daripada aktiviti melibatkan petroleum. Boleh semak dengan Petronas,” katanya.

Beliau berkata setakat ini, polis tidak menerima laporan daripada penduduk berhubung insiden itu dan pihaknya sedang melakukan siasatan bagi mengesan punca letupan serta gegaran tersebut.

Penduduk di sekitar daerah Sipitang dan Beaufort di Sabah serta Labuan panik seketika apabila digemparkan dengan bunyi letupan dan gegaran pada kira-kira 11 pagi.

Mereka mendakwa letupan dan gegaran itu dirasai selama kira-kira 10 saat.

Sementara itu, Tentera Laut Diraja Malaysia (TLDM) memaklumkan bunyi letupan dan gegaran itu tiada kaitan dengan Latihan Perang Borneo 1/21 pasukan keselamatan tersebut.

Jurucakap TLDM berkata latihan perang itu yang bertujuan mempersiapsiagakan aset Armada Timur di sini hanya dilaksanakan pada Khamis lepas.

“Negatif, bukan daripada TLDM memandangkan Latihan Perang Borneo berlaku pada 28 Jan sahaja,” menurutnya dalam mesej menerusi aplikasi WhatsApp.

Terdahulu, Ketua Polis Daerah Beaufort DSP Azmir Abdul Razak menafikan dakwaan pengguna media sosial bahawa kerja-kerja memusnahkan bom lama yang ditemui di Labuan baru-baru ini menjadi punca gegaran serta letupan itu kerana operasi memusnahkan bom dilakukan semalam. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Geng Gerudi Aktif Sindiket Curi Kereta Di Sekitar KK Tumpas

KOTA KINABALU: Sindiket curi kereta yang bergiat aktif sejak sebulan lalu di sini tumpas dengan tertangkapnya ahli kumpulan itu yang dikenali sebagai Geng Gerudi.

Ketua Polis Daerah Kota Kinabalu ACP Asisten Komisioner Habibi Majinji berkata, seorang daripada tujuh lelaki yang ditangkap merupakan bekas pekerja pejabat pos yang sempat mencuri lesen kenderaan bermotor di tempat kerjanya sebelum dibuang kerja.

Beliau berkata, tiga daripada tujuh orang ahli geng tersebut berjaya ditangkap semasa satu serbuan di sebuah hotel di Kota Kinabalu pada 28 Februari, iaitu pada hari sama selepas polis menerima aduan kehilangan kereta.

“Pengadu telah meletakkan kenderaan jenis Toyota Hilux miliknya di Hospital Queen Elizabeth II dan apabila pengadu balik ke tempat letak kereta pada waktu petang, beliau mendapati keretanya telah hilang.

“Bertindak atas maklumat, pihak Jabatan Siasatan Jenayah Ibu pejabat Polis*m Daerah (IPD) Kota Kinabalu telah membuat serbuan di sebuah hotel dan menangkap tiga lelaki bersama rampasan dua kenderaan yang mana salah satu kenderaan tersebut adalah yang dilaporkan hilang oleh pengadu,” katanya semasa sidang media di IPD Kota Kinabalu, di sini, Rabu.

Menurut beliau, terdapat pelbagai peralatan yang dipercayai digunakan untuk tujuan sindiket tersebut seperti anak kunci kereta, gerudi, pelbagai jenis lesen kenderaan bermotor dan komputer riba dijumpai dalam dua kenderaan tersebut.

“Hasil siasatan lanjut, polis telah menahan tiga lagi rakan sejenayah ahli geng tersebut pada keesokan harinya di Lapangan Terbang Antarabangsa Kota Kinabalu.

“Polis juga telah merampas kenderaan jenis Perodua Alza dan pelbagai barang kes lain yang digunakan untuk tujuan sindiket curi kenderaan semasa tangkapan itu,” ujarnya.

Pada 2 Mac, rakan sejenayah geng itu iaitu bekas pekerja pejabat pos yang mencetak lesen kenderaan bermotor dan menjual pada harga RM250 sehingga RM500 berjaya ditangkap di Jalan Damai.

Megulas lanjut, Habibi berkata modus operandi Geng Gerudi mensasarkan kenderaan jenis pacuan roda empat di tempat letak kereta terbuka ataupun yang diparkir di tepi jalan.

Sebuah kenderaan jenis Perodua Axia turut disewa yang digunakan oleh ahli geng tersebut untuk mencari sasaran di sekitar Kawasan Kota Kinabalu manakala seorang lagi ahli geng tersebut bertanggungjawab membuat nombor pendaftaran kenderaan di Kampung Air dan Kepayan 88.

Setelah menjumpai kenderaan yang disasarkan, salah salah seorang suspek akan menebuk kunci kenderaan menggunakan mesin gerudi sambil dibantu oleh seorang rakan sejenayah yang bertindak sebagai pemerhati di tempat kejadian.

“Kenderaan yang dicuri kemudiannya akan diparkir di hotel yang berhampiran sebelum mendapat pembeli melalui orang tengah yang dikenali sebagai Napang di daerah Miri, Sarawak dan Tawau dengan tawaran harga yang lebih rendah,” katanya.

Dalam pada itu, Habibi menyeru masyarakat awam yang mempunyai maklumat mengenai orang tengah itu yang dikenali sebagai Napang agar tampil bantu polis dalam siasatan.

“Setakat ini, polis telah menemukan semula Toyota Hilux yang dicuri di hospital dan empat lagi kes yang melibatkan kehilangan satu kenderaan di Kota Kinabalu, dua di Kompleks Karamunsing, dan satu di Tanjung Aru, masih dalam siasatan,” jelasnya.

Ketujuh-tujuh saspek merupakan rakyat tempatan dalam lingkungan umur 27 tahun sehingga 38 tahun di mana empat daripada mereka mempunyai rekod jenayah membabitkan kesalahan curi kenderaan.

Habibi berkata, ‘mastermind’ Geng Gerudi yang berumur 38 tahun berasal dari Ampang, Selangor dan mempunyai empat rekod jenayah serta mempunyai perintah sekatan bermula 17 April 2019 sehingga 16 April 2021 di Beaufort.

Manakala, ujian saringan air kencing kesemua suspek yang direman selama 13 hari itu adalah negatif dalam penyalahgunaan dadah.

Kesemua kes disiasat di bawah Seksyen 379A Kanun Keseksaan, iaitu jenayah mencuri kenderaan yang memperuntukkan hukuman penjara tidak kurang satu tahun dan tidak lebih tujuh tahun, jika sabit kesalahan. – BorneoToday


Jutaan ikan mereput di sungai

SYDNEY: Sebatang sungai utama di timur Australia yang dilanda kemarau dipenuhi hampir sejuta bangkai ikan mereput, malah pihak berkuasa menjangkakan lebih banyak jumlahnya meningkat.

Tebing Sungai Murray-Darling dipenuhi bangkai ikan mereput dengan pihak berkuasa menganggarkan ratusan ribu haiwan itu mati, malah menganggarkan jumlahnya hampir sejuta.

Cuaca panas melampau yang dijangka untuk minggu ini juga dibimbangi mengeruhkan keadaan, kata kerajaan New South Wales. Paras air yang menurun dan cuaca panas menggalakkan penumbuhan alga yang bukan saja menyebabkan ikan kekurangan oksigen, malah mengeluarkan toksin.

Ketua menteri negeri itu, Niall Blair berkata: “Kami menjangkakan lebih banyak ikan mati di kawasan pedalaman di barat serta utara Tablelands minggu ini.”

Kejadian itu mencetuskan kemarahan dan dakwaan terhadap siapa yang patut dipertanggungjawabkan.

Kerajaan pimpinan Perdana Menteri Scott Morrison menyatakan kemarau sebagai puncanya selain mempertahankan polisi yang didakwa penduduk tempatan menyebabkan kerosakan serta pencemaran sistemik sistem sungai.

Namun sejak bertahun lalu, saintis memberi amaran terhadap amalan mengeluarkan jumlah air yang banyak untuk pelbagai tujuan termasuk pengairan. – AFP


Dua Pelajar Kolej Ditahan Edar Risalah Pinjaman ‘Along’ Di Penampang

PENAMPANG: Polis menahan dua lelaki tempatan dipercayai ahli sindiket ceti haram atau along dalam Operasi Vulture di Bundusan Square, Penampang kelmarin.

Kedua-duanya yang berusia 21 tahun ditahan polis dari Bahagian Siasatan Jenayah Komersial Ibu Pejabat Polis Daerah (IPD) Penampang pada 10.30 pagi.

Ketua Polis Daerah Penampang, Deputi Superintendan Mohd Haris Ibrahim berkata, siasatan awal mendapati ketika polis membuat operasi terbabit, dua lelaki didapati mengedar risalah pinjaman wang tanpa lesen sebelum ditahan.

“Polis turut merampas 457 keping risalah pinjaman tanpa lesen.

“Kedua-dua tangkapan dan semua barangan rampasan di bawa ke IPD Penampang untuk siasatan lanjut,” katanya hari ini.

Mohd Haris berkata, pihaknya memandang serius kegiatan pinjaman wang tanpa lesen atau along terbabit dan menasihatkan orang ramai supaya berhati-hati dengan muslihat sindiket itu supaya tidak terperangkap.

“Kes disiasat mengikut Seksyen 29 AA(i) mengikut Seksyen 29 AA Akta Pemberi Pinjaman Wang 1951.

“Sabit kesalahan boleh didenda maksimum RM20,000 dan penjara tidak lebih dua tahun atau kedua-duanya,” katanya.


Pelajar KV Keningau Johan Drama Radio Di Festival Seni Argentina

KENINGAU: Sepasukan pelajar dari Kolej Vokasional Keningau telah dianugerahkan dengan kedudukan tempat pertama bagi kategori drama radio di festival seni “Argentine Gathering” yang berpusat di Buenos Aires, Argentina, pada 5 Januari 2022.

Pasukan tersebut dianggotai oleh Nur Afiqa Amani, Adibah Maisarah Mohd Fahmi, Nur Aini Warni, Kelvin Lester William dan Zell Ashraf Kusnadi yang berumur 18 tahun dan kelima-lima mereka adalah pelajar program seni kulinari di kolej tersebut.

Radio drama adalah persembahan teater yang disampaikan sepenuhnya melalui dialog, kesan bunyi dan muzik tanpa sebarang visual.

Ianya satu genre yang popular pada awal kurun ke-20 sebelum television dikomersialkan secara meluas.

Pasukan ini mempersembahkan drama radio yang berlatarkan sebuah restauran semasa jamuan dikalangan pekerja-pekerja restauran tersebut yang kemudiannya menjadi tegang apabila mereka mendapati ikan hias pemilik restauran tersebut telah hilang dari akuarium.

Pengarah kolej tersebut, Encik Johari @ Jaibet Bin Sabin, mengucapkan tahniah kepada pelajar-pelajar ini memandangkan mereka telah berjaya menunjukkan bakat mereka dalam bidang seni melalui penyertaan ini.

Dia berharap agar budaya seni terus dipupuk dikalangan pelajar-pelajar di Malaysia khususnya di Sabah.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Rakaman persembahan mereka yang bertajuk “Something Fishy” itu boleh diakses melalui:


Pemandu Cedera Parah Dalam Pertembungan Dua Keneraan Di Tambunan

TAMBUNAN: Seorang lelaki cedera parah tersepit di antara kerusi pemandu dan stereng keretanya dalam kemalangan melibatkan dua buah kenderaan di Kampung Dabata pada malam Ahad.

Pegawai Bomba Kanan (PBK) Dua Balai Bomba dan Penyelamat (BBP) Tambunan Ranizan Samirin berkata mangsa yang cedera parah itu sedang memandu kenderaan Perodua Kancil dan bertembung dengan kenderaan Toyota Vigo.

“Mangsa berumur 30 tahun yang tersepit dikeluarkan oleh anggota bomba dan Pasukan Perkhidmatan Perawatan Kecemasan (EMRS) memberikan rawatan awal di lokasi sebelum dihantar ke Hospital dengan menggunakan Ambulan,” katanya dalam satu kenyataan di sini pada Isnin.

Sementara itu, katanya Pusat Gerakan Operasi menerima panggilan kecemasaan berkenaan pada pukul 10.19 malam.

Dalam pada itu, jelasnya BBP Tambunan menggegaskan empat orang anggota ke lokasi bersamanya.

“Pasukan Bomba bertindak melakukan pemeriksaan bagi memastikan keadaan selamat di sekitar lokasi kemalangan.

“Operasi tamat pada pukul 10.50 malam,” jelasnya. -SabahNewsToday


Syarikat Konsesi Kawal Runtuhan Jalan Di Laluan Kinabalu Park

KOTA KINABALU: Syarikat konsesi penyelenggaraan jalan raya memulakan kerja-kerja mengawal runtuhan di Kilometer 20, Jalan Ranau – Tamparuli berikutan kejadian tanah runtuh berhampiran laluan berkenaan, Rabu lalu.

Pengarah Jabatan Kerja Raya (JKR) Sabah, Ali Ahmad Hamid, berkata syarikat terbabit akan melaksanakan tindakan yang bersesuaian sehingga kerja pembaikan mula dilaksanakan.

Katanya, kerja pembaikan runtuhan di laluan berhadapan jalan masuk ke Taman Kinabalu di Kundasang, Ranau itu akan dimulakan sejurus peruntukan yang dimohon daripada Kerajaan Persekutuan diterima.

“Pihak konsesi sudah mengambil tindakan perlu dan sementara itu kita akan memohon peruntukan daripada Kerajaan Persekutuan untuk memperbaiki kerosakan ini,” katanya ketika dihubungi untuk mengulas perkembangan semasa di laluan terbabit, di sini.

Dalam kejadian pagi Rabu lalu, hampir keseluruhan ruang letak kereta bersebelahan lorong kiri dari arah Ranau ke Kota Kinabalu ranap apabila tanah di kawasan itu runtuh dipercayai berpunca daripada hujan lebat berterusan sejak minggu lalu.

Runtuhan sepanjang kira-kira 150 meter dan 100 meter lebar itu membimbangkan orang ramai berikutan kedudukannya sangat hampir dengan jalan raya yang menjadi laluan utama menghubungkan pantai barat dengan pantai timur Sabah.

Sebelum ini, Timbalan Ketua Menteri yang juga Menteri Kerja Raya Sabah, Datuk Seri Bung Moktar Radin, menyatakan pihaknya memohon peruntukan daripada Kerajaan Pusat untuk membaiki runtuhan itu.

Jelasnya, runtuhan itu perlu dibaiki supaya tidak melarat hingga meruntuhkan jalan raya dan memastikan keselamatan orang ramai terutama pengguna jalan raya sentiasa terjamin.

Sementara itu, Jurutera JKR Ranau, Mac Glen Frederick Lojuman dalam satu makluman mengenai laluan berkenaan, menyatakan lorong sebelah kiri dari arah Ranau ke Kota Kinabalu sepanjang 250 meter ditutup sejak petang kelmarin.

Penutupan itu katanya sebagai langkah keselamatan bagi mengelak kemungkinan berlaku runtuhan baharu hingga ke kawasan jalan raya berikutan kedudukan bahagian yang runtuh sebelum ini sangat hampir dengan jalan raya.

Pada masa yang sama, katanya penutupan itu juga bagi membolehkan pekerja syarikat konsesi, Lintasan Resources Sdn Bhd melaksanakan kerja mengawal runtuhan dan penyelenggaraan di sepanjang lorong berkenaan.

Dalam pada itu, Ali Ahmad berkata JKR Sabah menyediakan aplikasi mudah alih Aduan Jalan Raya JKR Sabah bagi memudahkan orang ramai menghantar aduan mengenai kerosakan jalan raya kepada jabatan itu.

Katanya, aplikasi itu boleh dimuat naik melalui Google Play Store di pautan https://play.google.com/store/apps/details?id=com.jkrapp.

Aplikasi baharu itu katanya juga memudahkan orang ramai mendapatkan maklumat mengenai lokasi berlaku kerosakan jalan raya di bawah penyeliaan JKR di seluruh Sabah. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Sabah Diteruskan Selagi Tiada Arahan Mahkamah

KOTA KINABALU: Suruhanjaya Pilihan Raya (SPR) menetapkan 26 September sebagai tarikh pengundian bagi Pilihan Raya Negeri (PRN) Sabah.

Tarikh penamaan calon bagi pilihan raya berkenaan pula pada 12 September manakala pengundian awal ditetapkan pada 22 September.

Pengumuman dibuat oleh Timbalan Pengerusi SPR Dr Azmi Sharom dalam sidang medianya hari ini selepas mempengerusikan mesyuarat khas SPR berhubung PRN Sabah.

Beliau berkata, tempoh berkempen adalah semalam 14 hari dan pihaknya menyasarkan sebanyak 70 peratus pengundi keluar tunai tanggungjawab mereka.

“Waktu pengundian ditetapkan 7.30 pagi hingga 5 petang.

“SPR meneruskan PRN Sabah selagi tiada arahan mahkamah,” katanya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Tersepit Kereta Bertembung Pacuan Empat Roda

PAPAR: Seorang lelaki tersepit selepas terbabit kemalangan di Jalan Benoni-Langkawit di sini petang tadi.

Ketua Operasi Pegawai Bomba Kanan II (PBKII) Norman Karim berkata kejadian jam3.04 petang itu membabitkan sebuah kenderaan pelbagai guna (MPV) dinaiki mangsa dan kereta pacuan empat roda.

“Kedua-dua kenderaan bertembung menyebabkan pemandu tersepit dan pasukan bomba menjalankan operasi mengeluarkan mangsa menggunakan peralatan khas iaitu ‘Hidraulic Cutter’.

“Mangsa terbabit mengalami kecederaan di bahagian kaki dan tangan seterusnya di beri rawatan awal oleh pasukan EMRS sebelum diserahkan kepada pihak perubatan untuk dihantar ke Hospital Papar bagi mendapatkan rawatan susulan,” katanya.

Menurutnya lima penumpang serta pemandu di kereta pacuan empat roda tidak mengalami sebarang kecederaan.

Katanya pasukan bomba kemudiannya membuat pemeriksaan keselamatan di lokasi kejadian bagi memastikan tiada lagi kemerbahayaan lain sebelum menamatkan operasi jam 3.30 petang.

Dalam pada itu katanya operasi dilaksanakan lapan anggota dan pegawai dari Balai Bomba dan Penyelamat (BBP) Papar dan mengambil jarak sejauh tujuh Kilometer ke lokasi. – Utusan Borneo


(VIDEO) Pemandu Ditumbuk & Teksi Dirosakkan Kerana Tegur Penunggang Motosikal Di Kota Belud

KOTA BELUD: Pemandu teksi warga emas bukan sahaja ditumbuk, malah kenderaannya turut dirosakkan selepas menegur seorang lelaki yang memberhentikan motosikal di selekoh dekat Jalan Pekan Kota Belud, kelmarin.

Kejadian jam 5 petang itu menyebabkan pemandu berusia 68 tahun cedera di muka selain cermin sisi kiri teksinya rosak.

Ketua Polis Daerah Kota Belud Superintendan Mohd Zaidi Abdullah, berkata pihaknya menerima laporan mangsa dan siasatan mendapati kejadian bermula apabila mangsa memandu teksi Toyota Innova dari Kota Marudu menuju Kota Kinabalu, dihalang apabila suspek memberhentikan motosikalnya secara tiba-tiba.

“Mangsa mendakwa menegur suspek supaya memberi laluan, namun suspek berang kemudian menumbuk muka mangsa selain menendang cermin sisi teksinya sehingga patah.

“Susulan laporan, suspek berusia 54 tahun ditahan pada 11.35 malam hari sama di tepi jalan di Kampung Taun Gusi,” katanya.

Menurut Mohd Zaidi, suspek mengaku menumbuk mangsa dan merosakkan kenderaan.

Katanya, kes disiasat mengikut Seksyen 427/ 323 Kanun Keseksaan.- BH Online


‘Sky Train’ Modenkan Perkhidmatan Kereta Api Sabah – Bung Moktar

TUARAN, 11 Mac : Projek ‘Sky Train’ iaitu kereta api moden menghubungan kawasan sekitar Bandaraya Kota Kinabalu merupakan antara projek sedang diusahakan bagi memodenkan perkhidmatan kereta api Sabah, kata Timbalan Ketua Menteri Datuk Seri Bung Moktar Radin.

Bung Moktar yang juga Menteri Kerja Raya Sabah berkata projek ‘Sky Train’ itu pada masa ini sedang dirancang termasuk kos dan pelan perlaksanaan, bagaimanapun antara laluan awal yang dikenal pasti ialah dari Lapangan Terbang Kota Kinabalu ke pusat bandar raya dan ke Alamesra dekat sini.

“Beberapa pelabur yang berminat telah dikenal pasti dan beberapa siri perbincangan telah dilaksanakan untuk merencanakan projek ini dan projek ini diharap dapat dimulakan dalam masa terdekat.

“Projek ‘Sky Train’ ini bakal mengubah wajah Bandaraya Kota Kinabalu menjadi lebih dinamik dan menggalakkan ketibaan lebih ramai pelancong asing,” katanya dalam ucapan perasmian Sesi ‘Goal Setting’ Jabatan Keretapi Negeri Sabah (JKNS) di sini hari ini.

Teks ucapan beliau dibacakan Pembantu Menteri Kerja Raya II Sabah Datuk Robert Tawik dan turut hadir Pengarah JKNS Leonard Stephen Poyong.

Bung Moktar berkata selain ‘Sky Train’ beberapa projek naik taraf dilaksanakan bagi memodenkan perkhidmatan itu temasuk menaik taraf landasan Tenom Lama ke Stesen Tenom sejauh 1.8km; dan mengganti penggalas kayu kepada konrit bagi landasan 22km dari stesen Beaufort ke stesen Hologilat.

Beliau berkata selain itu perolehan pelbagai aset serta jentera bagi memodenkan perkhidmatan itu juga sedang dibuat antaranya enam unit Diesel Multiple Unit (DMU) power cars dan dua unit lokomotif dijangka siap dalam tempoh 24 bulan ini.

“Tiga set DMU dan enam unit gerabak penumpang baharu juga dijangka disiapkan secara berperingkat dalam tahun ini…perolehan aset baharu menggantikan aset sedia ada yang usang dapat memastikan perkhidmatan lebih selesa dan konsisten,” katanya.

Selain itu, Bung berkata beberapa perancangan jangka panjang memperluas rangkaian perkhidmatan kereta api Sabah juga juga sedang dibincangkan antaranya menghubungkan rangkaian kereta api ke Pelabuhan Sepanggar, Kota Kinabalu dan Taman Perindustrian Kota Kinabalu.

“Landasan (kereta api) menghubungan Sandakan, Lahad Datu dan Tawau; serta Tenom, Keningau dan Kalabakan juga sedang dilihat dan kajian akan dibuat untuk mengembangkan rangkaian landasan ini,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Projek Jalan Raya Telipok-Kiulu-Rondoggung siap sepenuhnya Nov 2019

TUARAN, 23 Mei – Projek pembinaan Jalan Telipok-Kiulu-Rondoggung sepanjang 60 kilometer kini siap 90.68 peratus dan dijangka siap sepenuhnya Nov 2019, kata Menteri Pembangunan Luar Bandar Datuk Seri Rina Mohd Harun.

Beliau berkata pada mulanya projek berkenaan yang dilaksanakan sejak 2016 dijadualkan siap Mac tahun ini namun terdapat beberapa masalah yang perlu diatasi termasuk keadaan cuaca yang tidak baik.

“Projek yang menelan belanja sebanyak RM288 juta ini berjalan lancar dan kelewatan berkenaan tidak menjejaskan kos pembinaan projek ini yang turut melibatkan pembinaan tiga jambatan yang mana satu daripada jambatan tersebut telah siap dan dua lagi sedang dalam proses penyiapan,” katanya kepada pemberita selepas melawat pembinaan projek berkenaan di sini hari ini.

Beliau berkata Jalan Telipok-Kiulu-Rondoggung merupakan laluan alternatif kedua untuk ke Ranau daripada Kota Kinabalu.

“Jajaran jalan ini melibatkan tiga daerah iaitu Kota Kinabalu, Tuaran dan Ranau. Terdapat 26 kampung dan lapan sekolah termasuk satu sekolah menengah sepanjang laluan ini,” katanya.

Rina berkata, apabila siap kelak jalan berkenaan memberi banyak manfaat kepada penduduk kampung, selain menjimatkan kira-kira 30 minit masa perjalanan daripada Kota Kinabalu ke Ranau berbanding laluan lama.

“Jalan ini juga akan memerikan manfaat kepada lebih 20,000 penduduk di sepanjang jalan ini dan dengan adanya perhubungan jalan yang baik, mereka boleh memasarkan pelbagai produk tanaman ke pekan terdekat,” katanya.

Beliau juga yakin jalan berkenaan bakal melonjakkan ekonomi penduduk di sepanjang jalan berkenaan kerana banyak produk baharu yang boleh diceburi termasuk industri pelancongan luar bandar.


300,000 Penerima Bantuan Sara Hidup (BSH) Terjejas

SHAH ALAM – Bantuan Sara Hidup (BSH) 2019 fasa kedua tidak dapat dikreditkan ke dalam akaun bank 300,000 penerima disebabkan nombor akaun bank yang didaftarkan tidak tepat.

Kementerian Kewangan memaklumkan pembayaran BSH 2019 bagi penerima berumur 59 tahun ke bawah adalah melalui akaun bank isteri.

“Perkara ini telah diumumkan kepada setiap penerima BSH melalui surat makluman dan turut dipaparkan di dalam portal BSH https://bsh.hasil.gov.my untuk makluman umum.

“Namun demikian, sebilangan penerima BSH 2019 telah mendaftarkan nombor akaun bank suami dan ini mengagalkan pengkreditan akaun kerana nombor akaun tersebut bukan di bawah nama isteri,” katanya dalam satu kenyataan hari ini.

Menurut kenyataan tersebut, bagi memastikan penerima yang gagal dikreditkan menerima pembayaran berkenaan, Bank Simpanan Nasional (BSN) akan mewujudkan akaun bank baharu secara automatik untuk penerima yang berkenaan.

Katanya, maklumat akaun bank baharu boleh diketahui melalui surat makluman yang akan dikeluarkan dengan melayari portal BSH.

“Pembayaran bagi golongan tersebut akan dikreditkan terus ke akaun berkenaan mulai 14 Jun 2019.

“Di samping itu, penerima dari kawasan pedalaman dengan akaun bank yang turut menerima pembayaran mulai 14 Jun 2019 manakala bagi penerima pedalaman yang tiada akaun pula akan dibuat mulai 1 Julai 2019 secara tunai,” katanya.

Seperti yang telah diumumkan oleh Menteri Kewangan, Lim Guan Eng pada 24 Mei 2019 dan 28 Mei 2019 mengenai pembayaran fasa kedua Bantuan Sara Hidup (BSH) 2019, peruntukan yang terlibat adalah sebanyak RM1.42 bilion dan memanfaatkan hampir 3.6 juta penerima BSH.

Sehingga 31 Mei 2019, bayaran fasa kedua BSH 2019 telah berjaya disalurkan ke dalam akaun bank bagi 3 juta penerima BSH 2019. – Sinar


Golongan bujang dapat bantuan sara hidup RM100

KUALA LUMPUR – Kerajaan memutuskan untuk mengembalikan semula Bantuan Sara Hidup (BSH) kepada golongan bujang sebanyak RM100 kepada individu yang berdaftar dalam pangkalan data BSH 2018.

Bayaran tersebut akan dibuat pada hujung bulan Mac 2019 dan dimasukkan terus ke dalam akaun bank mereka.

Menteri Kewangan, Lim Guan Eng berkata, bayaran ini akan memanfaatkan lebih daripada 3 juta individu dan melibatkan peruntukan RM300 juta.

Bagaimanapun, bayaran selanjutnya untuk golongan bujang pada tahun ini akan dikaji semula dan dibentangkan kepada Jemaah Menteri untuk dimuktamadkan.

Kerajaan Pakatan Harapan sebelum ini mengumumkan golongan bujang termasuk bujang yang mempunyai tanggungan tidak layak menerima BSH.

Pemansuhan bantuan tersebut telah menimbulkan gesaan daripada pelbagai pihak supaya keputusan itu dilihat semula.

Di bawah pentadbiran kerajaan terdahulu, golongan bujang yang mendapat pendapatan kurang daripada RM2,000 sebulan layak menerima Bantuan Rakyat 1Malaysia sebanyak RM450.

Sekiranya terdapat sebarang pertanyaan lanjut, boleh menghubungi talian bebas tol 1-800-88-2747 serta e-mel kepada: [email protected].


7 PKPD Di Sabah Tamat Esok

KUALA LUMPUR: Perintah Kawalan Pergerakan Diperketatkan (PKPD) Penjara Pokok Sena, Kedah ditamatkan pada 7 November ini selepas mendapati tiada kes positif baharu Covid-19 dalam tempoh seminggu.

Menteri Kanan (Kluster Keselamatan), Datuk Seri Ismail Sabri Yaakob berkata, kerajaan sebelum ini mengumumkan pelaksanaan PKPD di Penjara Pokok Sena bermula 11 Oktober sehingga 24 Oktober 2020 dan dilanjutkan lagi sehingga 7 November ini.

Menurutnya, sehingga semalam, Kementerian Kesihatan Malaysia (KKM)melaksanakan sebanyak 2,141 saringan dan 376 kes positif Covid-19 direkodkan.

“Walaubagaimanapun, daripada 376 kes positif Covid-19 itu, seramai 324 sudah sembuh sepenuhnya manakala baki 52 kes aktif sedang dirawat.

“Saringan KKM terhadap staf dan penghuni kuarters juga mendapati tiada kes positif baharu direkodkan di Penjara Pokok Sena untuk tempoh tujuh hari terkini,” katanya pada sidang media, di sini, hari ini.

Ismail Sabri berkata, atas nasihat dan penilaian risiko yang telah dilaksanakan oleh KKM, Sidang Khas hari ini bersetuju menamatkan PKPD Penjara Pokok Sena, Kedah pada 7 November ini sebagaimana yang dijadualkan.

“Sementara itu enam PKPD di lokaliti di Semporna dan satu lokaliti di Kunak, Sabah turut ditamatkan pelaksanaanya esok selepas menerima nasihat daripada KKM.

“Walaubagaimanapun, lokaliti-lokaliti ini masih tertakluk kepada PKPB seluruh Negeri Sabah yang sedang berkuatkuasa,” katanya.

Enam lokaliti PKPD itu adalah Kampung Bangau-Bangau Darat, Kampung Bangau-Bangau Hujung, Kampung Halo dan Kampung Ubian;Kampung Panji; Kampung Air; Kampung Selamat; Kampung Simunul dan Kampung Pinggir Bakau sementara di Kunak adalah Kampung Pengkalan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Benarkan Pengeluaran KWSP Tanpa Syarat, Najib Beri Amaran Pencarum Sudah Jadi Pencarut

PETALING JAYA: Bekas perdana menteri Najib Razak mendesak kerajaan membenarkan pengeluaran Akaun 1 KWSP tanpa syarat, memberi amaran ketika ini banyak pencarum sudah menjadi “pencarut”.

Katanya, skim i-Sinar masih mempunyai kekurangan yang mengundang kemarahan pencarum yang kecewa.

“Ramai pencarum sudah bertukar menjadi pencarut,” kata beliau.

“Sebab itu, saya tuntut kerajaan Perikatan Nasional untuk sekali lagi menambah baik skim i-Sinar dengan tidak lagi mengenakan apa-apa syarat bagi mana-mana ahli yang ingin mengeluarkan simpanan mereka untuk menghadapi krisis pandemik yang sudah melanda kita selama 10 bulan,” tambah beliau.

Najib berkata kerajaan harus memberikan budi bicara sepenuhnya kepada pencarum mengeluarkan caruman mereka tanpa syarat kerana “rakyat sendiri yang tahu jika mereka sedang berdepan dengan cabaran kewangan.

Najib berkata pencarum tidak akan mensia-siakan simpanan masa tua mereka jika tiada keperluan mendesak.

Beliau turut mempersoalkan kekangan kerajaan yang tidak lojik untuk pengeluaran caruman itu.

“Adakah ianya logik bahawa ahli yang pendapatannya RM10,000 sebulan yang turun 30% menjadi RM7,000 sebulan dianggap terjejas tetapi ahli yang pendapatannya RM2,000 sebulan yang turun 20% menjadi RM1,600 tidak dikira sebagai terjejas?” tanya bekas perdana menteri itu.

Najib berkata, bukan tanggungjawab kerajaan untuk membuat andaian ahli mana yang sedang terdesak dengan meletakkan syarat arbitrari bahawa pendapatan ahli perlu berkurang 30% sebelum layak.

“Sebaliknya, tanggungjawab kerajaan ialah untuk mempermudahkan bagi rakyat dan untuk mencari jalan untuk memastikan simpanan KWSP dapat dipulihkan pada masa tersingkat setelah pandemik Covid berakhir,” kata beliau.

Beliau berkata syarat pengeluaran caruman yang diumumkan kerajaan untuk kategori kedua semalam bermakna mereka yang terbabit terpaksa menunggu “3 bulan lagi sebelum diberi ‘pelampung’”.

Kategori 2 adalah untuk ahli yang masih bekerja tetapi mengalami pengurangan pendapatan keseluruhan sebanyak 30% dan ke atas.

Mereka hanya boleh membuat permohonan bermula 11 Jan 2021 tetapi perlu mengemukakan pelbagai bukti dokuman.

Najib berkata selepas itu mereka dikehedaki menunggu 2 hingga 3 minggu untuk dimaklumkan KWSP jika permohonan layak atau tidak dan bayaran akan dibuat akhir bulan Februari.

“Adakah ianya munasabah bagi mereka yang tengah lemas untuk tunggu 3 bulan lagi sehingga akhir bulan Februari sebelum mendapat pelampung sedangkan mereka sudah berharap sejak bulan Oktober iaitu 5 bulan dahulu?

Najib berkata KWSP harus menghapuskan syarat pengeluaran caruman itu jika tidak mahu melihat pencarum membanjiri pejabatnya untuk mengemukakan dokuman berkenaan.

“Sejak semalam, media-media melapor bahawa pejabat-pejabat KWSP sudahpun sesak akibat diserbu ahli.

“Bayangkan berapa ramai lagi ahli yang akan terdedah kepada risiko dijangkit Covid-19 jika mereka terpaksa beratur di pejabat KWSP untuk serah bukti dokumen jika i-Sinar masih bersyarat?” kata beliau.

Najib berkata apabila skim i-Sinar tidak lagi bersyarat maka semua beban kepada ahli dan staff kaunter KWSP dapat dielakkan kerana kebanyakkan ahli akan memohon dalam talian melalui perkhidmatan i-Akaun tanpa hadir di pejabat KWSP.

“Justeru, proses pengeluaran akan menjadi jauh lebih lancar dan ahli tidak perlu lagi tunggu sehingga 3 bulan sebelum menerima bayaran lump-sum pertama,” kata beliau.

Najib menggesa kerajaan membuat penambahbaikan kepada skim i-Sinar sekali lagi dengan memansuhkan apa juga syarat yang dikenakan serta memastikan tempoh untuk pemohon menerima bayaran pertama disingkatkan dari 3 bulan ke maksimum 1 bulan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRK Kimanis: Dendangan WARISAN

“Kalau mahu senang, undilah parti WARISAN,” itu antara bait lirik lagu yang dijadikan kempen bagi Parti Warisan Sabah (WARISAN) sepanjang Pilihan Raya Kecil (PRK) Parlimen Kimanis.

Ia dipetik daripada lagu berjudul ‘Pembayaran Ansur-Ansur’ oleh artis tempatan, Thomas Intiang yang dipilih sebagai lagu kempen parti itu.

Lirik lagu itu diubah suai oleh artis tempatan, Abu Bakar Ellah dan Francis Landong.

Lagu itu bertujuan untuk merayu undi calon parti berkenaan, Datuk Karim Bujang.

Abu Bakar yang juga dikenali sebagai Ampal berkata, dia dan Francis sebagai ahli parti itu mengubah lirik berkenaan pagi hari ini.

“Lirik ini belum muktamad lagi tetapi korus diubah kepada ‘Kalau mahu senang, undilah parti WARISAN.

“Kalau mahu maju, undilah Karim Bujang, undilah Parti WARISAN.

“Selain itu, perubahan lirik disumbangkan ahli yang lain juga,” katanya ketika ditemui pada perasmian Cawangan Wawasan Parti Warisan Sabah di Kampung Kelatuan, Kimanis, hari ini.

Sebelum itu, pelancaran disempurnakan Ketua Menteri Sabah yang juga Presiden WARISAN, Datuk Seri Mohd Shafie Apdal.

Turut hadir menyanyikan lagu itu, Naib Presiden WARISAN, Datuk Peter Anthony, Ahli Dewan Undangan Negeri (ADUN) Kuamut, Datuk Mahsiung Banah dan Ahli Parlimen Kota Belud, Isnaraissah Munirah Majilis.

Sementara itu, pada hari selepas Barisan Nasional (BN) mengumumkan Datuk Mohamad Alamin sebagai calon yang bertanding dalam PRK Parlimen Kimanis, bekas Perdana Menteri, Datuk Seri Mohd Najib Razak memuat naik sebuah lagu bagi menyokong calon parti berkenaan.

Lagu itu bertajuk ‘Sabah Rakyat punya. Bukan PATI. Tolak PSS!’ dan video berdurasi selama tiga minit itu memaparkan berkenaan isu pendatang asing tanpa izin (PATI) , Pas Sementara Sabah (PSS) dan potongan insentif.